“Mo Mu Hena Na Ɔyɛ Onyansafo Na N’adwenem Abue?”\nƆwɛn-Aban—Nea Adesua Nsɛm Wom | March 2008\nKENKAN WƆ Albanian American Sign Language Amharic Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Danish Dutch English Estonian Ewe Finnish French Ga Georgian German Greenlandic Haitian Creole Hiligaynon Hiri Motu Hungarian Igbo Indonesian Italian Japanese Kikongo Kirghiz Korean Latvian Lithuanian Luo Malagasy Malayalam Maya Mizo Moore Myanmar Norwegian Oromo Ossetian Papiamento (Curaçao) Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Russian Sign Language Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tatar Thai Tsonga Tswana Turkish Twi Ukrainian Urdu Vietnamese\n“Mo mu hena na ɔyɛ onyansafo na n’adwenem abue? Ma ɔmfa ne bra pa no nna ne nnwuma adi denam odwo a efi nyansam so.”—YAK. 3:13.\n1, 2. Dɛn na yebetumi aka afa nnipa pii a wobu wɔn sɛ wɔyɛ anyansafo no ho?\nHENA na wususuw sɛ ɔyɛ onyansafo ankasa? So ɛyɛ w’awofo, akwakoraa bi, anaa ebia ɔbenfo bi a ɔkyerɛ ade wɔ kɔlege bi mu? Ebia, ntetee a wunyae, ne wo nsɛm tebea na wubegyina so akyerɛ obi a wususuw sɛ onim nyansa ankasa no. Nanso, Onyankopɔn asomfo de, nea ɛma Onyankopɔn bu obi sɛ ɔyɛ onyansafo no so titiriw na wogyina hu obi a onim nyansa ankasa.\n2 Ɛnyɛ wɔn a wiase no bu wɔn sɛ wonim nyansa no nyinaa na wɔyɛ anyansafo ankasa wɔ Onyankopɔn ani so. Sɛ nhwɛso no, Hiob ne mmarima bi a na wobu wɔn ho sɛ wɔka anyansasɛm kasae, nanso Hiob ka kyerɛɛ wɔn sɛ: “Minhu onyansafo biara wɔ mo mu.” (Hiob 17:10) Ɔsomafo Paulo kaa nnipa bi a wɔpoo Onyankopɔn ho nimdeɛ no ho asɛm sɛ: “Ɛwom, na wɔka sɛ wɔyɛ anyansafo de, nanso wɔbɛyɛɛ nkwaseafo.” (Rom. 1:22) Na Yehowa ankasa nam odiyifo Yesaia so kaa no pefee sɛ: “Wonnue, wɔn a wɔyɛ wɔn ankasa ani so anyansafo.”—Yes. 5:21.\n3, 4. Sɛ obi betumi ayɛ onyansafo ankasa a, dɛn na ɛsɛ sɛ ɔyɛ?\n3 Ɛda adi pefee sɛ, ɛsɛ sɛ yehu nea ɛma obi yɛ onyansafo ankasa na ɛma onya Onyankopɔn anim dom no. Mmebusɛm 9:10 ma yehu obi a ɔyɛ onyansafo ankasa. Ɛhɔ ka sɛ: “Nyansa mfiase ne [Yehowa, NW] suro, na ɔkronkronni no ho nimdeɛ ne nhumu.” Ɛsɛ sɛ nnipa a wonim nyansa nya Onyankopɔn ho suro pa, na wobu nneɛma a ɛsɔ Onyankopɔn ani. Nanso, ɛnnɔɔso sɛ obi begye atom sɛ Onyankopɔn wɔ hɔ kɛkɛ, na ogye tom sɛ ɔwɔ nneɛma a ɛsɔ n’ani. Osuani Yakobo boa yɛn ma yetumi hu nneɛma a ɛsɔ Onyankopɔn ani no. (Kenkan Yakobo 3:13.) Hyɛ nea ɔkae no nsow: “Ma ɔmfa ne bra pa no nna ne nnwuma adi.” Ɛsɛ sɛ woma wohu nyansa ankasa wɔ wo nneyɛe ne wo kasa mu da biara da.\n4 Nyansa ankasa kyerɛ gyinae pa a obi tumi si, na ɔde nimdeɛ ne ntease di dwuma wɔ ɔkwampa so. Dɛn na yɛyɛ a ɛbɛma wɔahu sɛ yɛwɔ nyansa a ɛte saa? Yakobo bobɔɔ nneɛma bi a ɛbɛda adi wɔ wɔn a wonim nyansa no nneyɛe mu no din. * Dɛn na ɔkae a ɛbɛboa ma yɛne yɛn mfɛfo gyidifo ne wɔn a wonni asafo no mu anya abusuabɔ pa?\nNneyɛe a Ɛma Yehu Obi a Onim Nyansa Ankasa\n5. Ɔkwan bɛn so na obi a onim nyansa ankasa no bɛbɔ ne bra?\n5 Ɛfata sɛ yesi so dua bio sɛ, Yakobo de nyansa bataa abrabɔ pa ho. Esiane sɛ Yehowa suro ne nyansa mfiase nti, onipa a onim nyansa bɔ mmɔden sɛ ɔbɛbɔ ne bra ma ɛne Onyankopɔn akwan ne nneɛma a ɛsɔ n’ani ahyia. Wɔmmfa Onyankopɔn nyansa nnwo yɛn. Nanso, sɛ yesua Bible daa na yesusuw ho a, yebetumi anya bi. Sɛ yesua Onyankopɔn asɛm na yesusuw ho a, ɛbɛboa yɛn ma yɛayɛ nea Efesofo 5:1 ka yi: “Munsuasua Onyankopɔn.” Dodow a yesuasua Yehowa nipasu no, dodow no ara na yɛbɛda nyansa adi wɔ yɛn nneyɛe mu. Yehowa akwan korɔn sen nnipa akwan koraa. (Yes. 55:8, 9) Enti, sɛ yesuasua sɛnea Yehowa yɛ n’ade a, wɔn a wonni Kristofo asafo no mu no behu sɛ yɛyɛ nnipa a yɛda nsow.\n6. Dɛn nti na sɛ obi da odwo adi a, ɛkyerɛ sɛ ɔresuasua Onyankopɔn, na dɛn na obi yɛ a ɛkyerɛ sɛ odwo?\n6 Yakobo ka sɛ, ɔkwan biako a yebetumi afa so asua Yehowa ne sɛ yebenya “odwo a efi nyansam.” Ɛwom sɛ, odwo hwehwɛ sɛ yɛyɛ yɛn ade brɛbrɛ de, nanso bere koro no ara, Kristoni betumi anya akokoduru, na aboa no ma wayɛ n’ade wɔ ɔkwan a ɛfata so. Ɛwom sɛ, Onyankopɔn ahoɔden nni ano de, nanso odwo, na yensuro sɛ yɛbɛkɔ n’anim. Onyankopɔn Ba no daa n’Agya odwo no bi adi araa ma otumi kae sɛ: “Mo a moabrɛ na wɔde nnesoa asoa mo nyinaa, mommra me nkyɛn, na mɛma mo ho adwo mo. Momfa me kɔndua nto mo ho so na munsua me, efisɛ midwo, na mebrɛ me ho ase koma mu, na mo kra ho bedwo no.”—Mat. 11:28, 29; Filip. 2:5-8.\n7. Dɛn nti na yebetumi abu Mose sɛ ɔyɛ obi a ɔyɛɛ odwo ho nhwɛso pa?\n7 Bible ka nnipa bi a wɔdaa odwo anaa ahobrɛase soronko adi ho asɛm. Mose yɛ wɔn mu biako. Ná ɔwɔ asɛyɛde kɛse bi de, nanso wɔka ne ho asɛm sɛ “odwo pii sen nnipa a wɔwɔ asase so nyinaa.” (Num. 11:29; 12:3) Na kae akokoduru a Yehowa maa Mose nyae de yɛɛ N’apɛde no. Ná Yehowa ani gye ho sɛ ɔde nnipa bi a wodwo bedi dwuma de ayɛ n’apɛde.\n8. Ɛbɛyɛ dɛn na nnipa a wɔnyɛ pɛ atumi ada “odwo a efi nyansam” adi?\n8 Ɛda adi pefee sɛ, nnipa a wɔnyɛ pɛ betumi ada “odwo a efi nyansam” adi. Na yɛn nso ɛ? Yɛbɛyɛ dɛn atumi abɔ mmɔden ada saa su yi adi? Odwo yɛ Yehowa honhom kronkron no aba no fã. (Gal. 5:22, 23) Yebetumi abɔ mpae abisa Onyankopɔn honhom, na yɛabɔ yɛn ho mmɔden ada honhom aba no adi, na yɛanya ahotoso sɛ, Onyankopɔn bɛboa yɛn ama yɛada odwo adi kɛse. Odwontofo no ma yenya awerɛhyem a emu yɛ den sɛ, yebetumi ayɛ saa. Ɔkae sɛ: ‘Onyankopɔn bɛma ahobrɛasefo asua ne kwan.’—Dw. 25:9.\n9, 10. Mmɔden bɛn na ɛsɛ sɛ yɛbɔ na ama yɛatumi ada odwo a ɛsɔ Onyankopɔn ani adi, na dɛn ntia?\n9 Nanso, gye sɛ yɛbɔ yɛn ho mmɔden paa ansa na yɛatumi ada odwo adi kɛse. Ebia, esiane sɛnea wɔtetee yɛn no nti, ɛyɛ den ma yɛn mu binom sɛ yɛbɛda odwo adi. Bio nso, ebia nnipa a yɛne wɔn te no bɛhyɛ yɛn nkuran sɛ ɛsɛ sɛ yɛma yɛn ani yɛ den, na wɔaka akyerɛ yɛn sɛ, sɛ obi “tia yɛn a, yentia no bi.” Nanso, so ɛyɛ nea nyansa wom ankasa sɛ yɛbɛyɛ saa? Sɛ ogya ketewa bi tɔ wo fie a, so wode krasin na ebedum no, anaasɛ wode nsuonwini? Sɛ wode krasin gu ogya no so a, ɛbɛma ogya no agye nsam koraa, nanso sɛ wode nsuonwini gu so a, ebedum no ntɛm ara. Saa ara na Bible tu yɛn fo sɛ: “Mmuae bɔkɔɔ sianka anibere, na asɛnnennen hwanyan abufuw mu.” (Mmeb. 15:1, 18) Sɛ ɛkɔba sɛ ɔhaw ahorow bi sɔre wɔ yɛne asafo no muni bi anaa obi a onni asafo no mu ntam a, so yɛbɛda odwo adi de akyerɛ sɛ yɛwɔ nyansa ankasa?—2 Tim. 2:24.\n10 Sɛnea yɛadi kan aka no, nnipa pii a wiase honhom di wɔn so no nna odwo adi, na wɔmpɛ asomdwoe. Mmom no, nea yehu ne sɛ atirimɔdenfo ne ahantanfo na wɔahyɛ wiase yi mu ma. Ná Yakobo nim eyi, na ɔbɔɔ asafo no mufo kɔkɔ sɛnea ɛbɛyɛ a wɔrenna su a ɛte saa no bi adi. Dɛn bio na yebetumi asua afi afotu a ɔde mae no mu?\nSu Ahorow a Nnipa a Wonnim Nyansa Da no Adi\n11. Su ahorow bɛn na ɛne Onyankopɔn nyansa nhyia?\n11 Yakobo kyerɛw su ahorow a ɛne Onyankopɔn nyansa nhyia koraa ho asɛm pefee. (Kenkan Yakobo 3:14.) Ahoɔyaw ne ntɔkwapɛ yɛ wiase su, ɛnyɛ Onyankopɔn su. Susuw nea ɛba bere a nkurɔfo da wiase su adi no ho hwɛ. Wɔn a wɔkyerɛ sɛ wɔyɛ Kristofo akuw asia na wɔhwɛ Holy Sepulchre asɔredan a ɛwɔ Yerusalem no a wɔkyerɛ sɛ wosii no wɔ baabi a wokum Yesu na wosiee no no afã bi so. Saa akuw no akɔ so adi akameakame bere nyinaa. Wɔ afe 2006 mu no, Time nsɛmma nhoma no kaa tebea bi a ɛkɔɔ so wɔ bere bi a atwam ho asɛm sɛ, “asɔfo no koe nnɔnhwerew pii, . . . na wɔde kanea nnua akɛse boroo wɔn ho.” Wonnye wɔn ho wɔn ho nni koraa ma enti wɔde asɔredan no safe ama Ɔkramoni bi sɛ ɔnhwɛ so mma wɔn.\n12. Sɛ yɛanna nyansa adi a, dɛn na ebetumi aba?\n12 Ɛnsɛ sɛ ntɔkwapɛ a ɛte saa kɔ so wɔ nokware Kristofo asafo no mu. Nanso, esiane sɛ yɛnyɛ pɛ nti, ɛtɔ mmere bi a, ebinom di wɔn koko so asɛm. Ɛno betumi de akasakasa ne ntɔkwaw bi aba asafo no mu. Ɔsomafo Paulo hui sɛ na eyi rekɔ so wɔ Korinto asafo no mu, enti ɔkyerɛw wɔn sɛ: “Bere a ahoɔyaw ne ntawntawdi wɔ mo mu yi, ɛnyɛ honam akɔnnɔ akyi na mudi a monantew te sɛ nnipa anaa?” (1 Kor. 3:3) Awerɛhosɛm ne sɛ, saa su yi kɔɔ so traa asafo yi a na ɛwɔ afeha a edi kan mu no mu kosii bere bi. Enti, ɛsɛ sɛ yɛhwɛ yiye na saa su yi bi amma asafo bi mu nnɛ.\n13, 14. Ma nhwɛso bi fa kyerɛ sɛnea obi betumi ada wiase adwene adi.\n13 Ɛbɛyɛ dɛn na su a ɛte saa de nkakrankakra aba asafo bi mu? Nneɛma nketenkete bi na ebetumi de aba. Sɛ nhwɛso no, sɛ wɔresi Ahenni Asa bi a, ebetumi aba sɛ anuanom adwene renhyia wɔ sɛnea ɛsɛ sɛ wɔyɛ nneɛma bi no ho. Sɛ wɔannye onua bi adwenkyerɛ antom a, ne bo betumi afuw, na ebia wakasa atia gyinae ahorow a wobesi no denneennen. Ebia ɔrentu ne nan nsi baabi a wɔresi Ahenni Asa no bio! Sɛ obi yɛ n’ade saa a, na wama ne werɛ afi sɛ, mpɛn pii no, ɛyɛ asomdwoe a ɛwɔ asafo no mu no na ɛma wotumi yɛ adwuma bi yiye, na ɛnyɛ ɔkwan pɔtee bi a wɔfa so yɛ adwuma no. Odwo ne su a Yehowa ani gye ho, na ɛnyɛ ntɔkwapɛ.—1 Tim. 6:4, 5.\n14 Nhwɛso foforo nso betumi ayɛ sɛ, mpanyimfo bi a wɔwɔ asafo bi mu ahu no pefee sɛ ɔpanyin bi a ɔde mfe pii asom no nnu Kyerɛwnsɛm mu ahwehwɛde ahorow no ho bio. Ɔmansin sohwɛfo a wabɛsra asafo no hu sɛ wɔde afotu pɔtee bi ama saa ɔpanyin no wɔ bere bi a atwam, nanso wamfa anyɛ adwuma, enti ɔmansin sohwɛfo no pene gyinae a mpanyimfo no asi no so sɛ wonnye onua no dibea no mfi ne nsam. Ɔpanyin no bɛyɛ n’ade dɛn wɔ asɛm yi ho? So ɔde ahobrɛase ne odwo begye gyinae a mpanyimfo no nyinaa asi ne Kyerɛwnsɛm mu afotu a wɔde bɛma no no atom, na wabɔ ne ho mmɔden sɛ obedu Kyerɛwnsɛm mu ahwehwɛde ahorow no ho sɛnea ɛbɛyɛ a obetumi afata asan asom sɛ ɔpanyin bio? Anaasɛ, esiane sɛ ɔnyɛ ɔpanyin bio no nti, obenya mpanyimfo no ho menasepɔw na watan wɔn? Dɛn nti na ɛsɛ sɛ onua bi te nka sɛ ɔfata sɛ ɔsom sɛ ɔpanyin bere a mpanyimfo a wɔaka no nyinaa te nka sɛ ɔmfata no? Hwɛ sɛnea nyansa wom sɛ ɔbɛda ahobrɛase adi, na wagye gyinae a mpanyimfo no asi no atom na ɔde wɔn afotu no ayɛ adwuma!\n15. Dɛn nti na wote nka sɛ Onyankopɔn afotu a ɛwɔ Yakobo 3:15, 16 no yɛ nea ɛho hia paa?\n15 Nokwarem no, akwan foforo wɔ hɔ a ebetumi ama obi ada su a ɛte saa adi. Nanso, asɛm biara a ɛbɛsɔre no, ɛsɛ sɛ yɛbɔ mmɔden sɛ yɛrenna su a ɛtete saa adi. (Kenkan Yakobo 3:15, 16.) Osuani Yakobo kae sɛ, saa su ahorow no yɛ “asase so” de, efisɛ ɛyɛ wiase su na ɛnyɛ Onyankopɔn nyansa. Yakobo kae nso sɛ, su a ɛtete saa no yɛ “honam” anaa mmoa de, efisɛ ɛte sɛ nea wɔn a wɔda su a ɛte saa adi no nnwene te sɛ mmoa ara pɛ. Su ahorow a ɛte saa no yɛ “adaemone de,” efisɛ ɛda adaemone a wɔyɛ Onyankopɔn atamfo no su adi. Hwɛ sɛnea ɛmfata sɛ Kristoni bi bɛda saa su ahorow no adi!\n16. Nsakrae bɛn na ebia a ɛho behia sɛ yɛyɛ, na yɛbɛyɛ dɛn atumi ayɛ saa?\n16 Ɛsɛ sɛ asafo no muni biara hwehwɛ ne mu hwɛ, na ɔbɔ mmɔden yi su biara a ɛte saa fi ne mu. Esiane sɛ ahwɛfo na wɔkyerɛkyerɛ asafo no nti, ɛsɛ sɛ wɔma wɔn ani da hɔ na woyi subammɔne biara fi wɔn mu. Esiane yɛn sintɔ ne wiase yi nkɛntɛnso nti, ɛnyɛ mmerɛw sɛ yebeyi saa su ahorow yi afi yɛn mu. Yebetumi de su a ɛte saa a yɛpɛ sɛ yeyi fi yɛn mu no atoto obi a ɔrebɔ mmɔden sɛ ɔbɛforo bepɔw bi a atɛkyɛ wɔ so na ɛso yɛ toro ho. Sɛ yɛannya biribi anso mu a, yebetumi ate asan. Nanso, sɛ yeso Bible mu afotu ne mmoa a Onyankopɔn asafo a ɛwɔ wiase nyinaa no de ma yɛn no mu denneennen a, yebetumi akɔ yɛn anim.—Dw. 73:23, 24.\nSu Ahorow a Anyansafo Bɔ Mmɔden sɛ Wɔbɛda no Adi\n17. Sɛ biribi yɛ nnipa a wonim nyansa sɛ wɔnyɛ bɔne a, dɛn na wɔtaa yɛ?\n17 Kenkan Yakobo 3:17. Sɛ yesusuw su ahorow a “nyansa a efi soro no” ma yɛda no adi no ho a, yebetumi anya so mfaso. Sɛ yɛka sɛ yɛn ho tew a, nea ɛkyerɛ ne sɛ, yɛyɛ kurennyenn, na yɛn ho nguu fi wɔ yɛn nneyɛe ne yɛn nsusuwii mu. Ɛsɛ sɛ yɛtwe yɛn ho fi nneɛma bɔne ho ntɛm ara. Ɛnsɛ sɛ obi ka kyerɛ yɛn ansa na yɛayɛ saa. Fa no sɛ obi de ne nsa rebɛwɔ w’ani, wotwe wo ti ntɛm ara, anaa wobɔ ne nsa kyene, ɛnyɛ obi na ɔka kyerɛ wo sɛ twe wo ti anaa bɔ ne nsa; enhia sɛ wudwen nea ɛsɛ sɛ woyɛ no ho ansa. Saa ara na sɛ biribi yɛ yɛn sɛ yɛnyɛ bɔne a, ɛsɛ sɛ yɛyɛ yɛn ade. Ɛsɛ sɛ yɛn suban pa ne yɛn ahonim a yɛde Bible atetew no no kanyan yɛn ma yɛpo adebɔne ntɛm ara. (Rom. 12:9) Bible ka nnipa pii a wɔyɛɛ wɔn ade wɔ saa kwan yi so te sɛ Yosef ne Yesu ho asɛm.—Gen. 39:7-9; Mat. 4:8-10.\n18. Dɛn na ɛkyerɛ sɛ yɛyɛ nnipa a (a) wɔhwehwɛ asomdwoe? (b) wɔpɛ asomdwoe?\n18 Nyansa a efi soro no hwehwɛ nso sɛ yɛyɛ nnipa a wɔhwehwɛ asomdwoe. Eyi kyerɛ sɛ, ɛnsɛ sɛ yɛyɛ anuɔdensɛm, yɛyɛ ntɔkwapɛfo, anaasɛ yɛyɛ nneɛma bi a ɛsɛe asomdwoe. Yakobo kyerɛkyerɛɛ saa asɛm yi mu kɔɔ akyiri. Ɔkae sɛ: “Wodua trenee aba wɔ asomdwoe mu ma wɔn a wɔpɛ asomdwoe.” (Yak. 3:18) Hyɛ asɛm a ɛne “wɔpɛ asomdwoe” no nsow. So wonim yɛn wɔ asafo no mu sɛ, yɛyɛ nnipa a wɔpɛ asomdwoe anaasɛ yɛyɛ wɔn a wɔsɛe asafo no asomdwoe? So yɛtaa ne afoforo nya akasakasa, na yɛyɛ nnipa a ɛnkyɛ na yɛn bo afuw anaasɛ yɛhyɛ afoforo abufuw? So yɛka sɛ yɛn de saa ara na yɛte, anaasɛ yefi ahobrɛase mu bɔ mmɔden sɛ yebeyi suban biara a afoforo ani nnye ho no afi yɛn mu? So wonim yɛn sɛ yɛyɛ nnipa a yɛbɔ mmɔden bere nyinaa sɛ yebesiesie yɛne afoforo ntam, na yɛyɛ ntɛm de afoforo mfomso firi wɔn na yɛma yɛn werɛ fi? Sɛ yɛde nokwaredi hwehwɛ yɛn mu a, ɛbɛboa yɛn ma yɛahu sɛ ehia sɛ yɛbɔ mmɔden da Onyankopɔn nyansa adi wɔ nsɛm a ɛte sɛ eyi mu.\n19. Dɛn na obi yɛ a ɛma wobu no sɛ ɔyɛ obi a ɔda ntease adi?\n19 Yakobo kae sɛ, ntease a yɛbɛda no adi no ka nyansa a efi soro no ho. So wonim yɛn sɛ, yɛyɛ nnipa a sɛ yɛne afoforo reka asɛm na wommuu Kyerɛwnsɛm mu asɛm biara so a, yegyae nea yɛn adwene yɛ yɛn no mu na yetie nea wɔka no? Anaasɛ yɛka no denneennen sɛ, nea yɛaka no ara na wɔmfa nyɛ adwuma? So wonim sɛ yɛyɛ nnipa a yedwo a yɛn asɛm ka nyɛ den? Sɛ yɛyɛ yɛn ade wɔ saa kwan yi so a, na ɛkyerɛ sɛ, yɛda ntease adi.\n20. Sɛ yɛda Onyankopɔn su ahorow a yɛasusuw ho no adi a, dɛn na ebefi mu aba?\n20 Sɛ anuanom mmarima ne mmea bɔ mmɔden de Onyankopɔn su ahorow a Yakobo kyerɛw ho asɛm no yɛ adwuma a, hwɛ sɛnea asafo no mu bɛyɛ anigye afa! (Dw. 133:1-3) Sɛ yedwo, yɛpɛ asomdwoe, na yɛda ntease adi kyerɛ yɛn ho yɛn ho a, akyinnye biara nni ho sɛ yɛn ntam bɛyɛ papa, na ɛbɛma ada adi sɛ yɛwɔ “nyansa a efi soro no.” Wɔ adesua a edi hɔ no mu no, yebesua sɛnea yebebu afoforo sɛnea Yehowa bu wɔn no ho ade. Na ɛno betumi aboa yɛn ma yɛada odwo ne ntease adi, na yɛapɛ asomdwoe.\n^ nky. 4 Asɛm no ma yehu sɛ, ɛyɛ mpanyimfo anaa “akyerɛkyerɛfo” a wɔwɔ asafo no mu ho asɛm na na Yakobo reka. (Yak. 3:1) Ɛsɛ sɛ saa mmarima yi yɛ nhwɛso pa wɔ Onyankopɔn nyansa a wɔbɛda no adi no mu. Nanso, yɛn nyinaa betumi asua biribi afi afotu no mu.\n• Dɛn na ɛma Kristoni bi yɛ onyansafo ankasa?\n• Yɛbɛyɛ dɛn atumi ada Onyankopɔn nyansa adi kɛse?\n• Su bɛn na wɔn a wɔnna “nyansa a efi soro no” adi no da no adi?\n• Su ahorow bɛn na woasi wo bo sɛ wobɛda no adi kɛse?\nƆkwan bɛn so na akasakasa betumi aba nkakrankakra nnɛ?\nSo wotwe wo ho fi bɔne ho ntɛm ara?\nShare Share “Mo Mu Hena Na Ɔyɛ Onyansafo Na N’adwenem Abue?”\nw08 3/15 kr. 21-25\nMomma Yɛnyɛ Nnipa A Wɔte Asɛm Ase, Na Yɛnyɛ Yɛn Ade Sɛnea Ɛfata\nMunnya Anigye Wɔ Mo Aware Mu\nYehowa Tie Yɛn Sufrɛ\nYɛreka Asɛmpa No Wɔ Andes Bepɔw No So\nBɔhyɛ Bi a Ɛho Hia Paa\nSo Wubu Afoforo Sɛnea Yehowa Bu Wɔn No?\nLuka Nhoma no Mu Nsɛntitiriw\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM March 2008\nShare Share ƆWƐN-ABAN—NEA ADESUA NSƐM WOM March 2008\nƆWƐN-ABAN—NEA ADESUA NSƐM WOM March 2008


Awareɛ—Bere a Mo Adwene Nhyia\nKENKAN WƆ Afrikaans Albanian Amharic Arabic Armenian Bengali Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Iloko Indonesian Italian Japanese Kannada Kikaonde Kikongo Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Marathi Myanmar Nepali Norwegian Polish Portuguese Punjabi Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Umbundu Vietnamese Waray-Waray Xhosa Zulu\nBere a Mo Adwene Nhyia\nW’ani gye bɔɔl ne nneɛma a ɛtete saa ho, nanso wo hokafo deɛ, akenkan na n’ani gye ho. Woto wo bo ase hyehyɛ wo nneɛma pɛpɛɛpɛ; nanso wo hokafo de nneɛma toto basabasa. Wototo wo biribiara kama, nanso wo kunu anaa wo yere nte saa. W’ani gye ho sɛ wo ne nkurɔfo hyia gye mo ani, nanso wo hokafo no mpɛ saa.\nEbia wobɛka sɛ, ‘Yɛn adwene nhyia koraa. Ɛyɛɛ dɛn na bere a yɛnwaree no yɛanhu?’\nEbia ne nneyɛe bi maa wohuu sɛ ɔwɔ saa suban no, nanso woamfa anyɛ asɛm, enti seesei a moaware yi, bɔ mmɔden sɛ woremma saa nneɛma no nsɛe mo anigye. Nyan! yi bɛma woahu nea wobɛtumi ayɛ. Ma yɛnni kan nhwɛ nneɛma a ebia mo adwene ntaa nhyia wɔ ho no bi.\nƐnyɛ biribiara na mobɛtumi abu mo ani agu so. Sɛ wo ne obi hyehyɛ awareɛ a, adeɛ baako a ɛho hia paa ne sɛ wobɛhwɛ sɛ mofata mo ho anaa. Enti sɛ ebinom yɛ awareɛ nhyehyeɛ na wɔhu sɛ wɔn adwene nhyia wɔ biribi titiriw bi ho a, wɔtwa nhyehyɛe no mu sen sɛ wɔbɛware ama obiara ayɛ nea ɔpɛ. Na sɛ wɔn adwene nhyia wɔ nneɛma nketenkete ho nso ɛ?\nNtaafoɔ mpo, ɛsono obiara adwene. Enti ɛnyɛ nwonwa sɛ awarefo adwene nhyia wɔ nneɛma a ɛdidi so yi mu:\nƐsono nea obiara pɛ. Ɔbaa warefoɔ bi a wɔfrɛ no Anna * kaa sɛ, “Mempɛ apuepue, nanso me kunu deɛ n’adwuma ara no no; ɔyɛ aberanteɛ no, na ɔtumi tu kwan kɔhyɛ baabi saa.”\nSɛnea moyɛ mo adeɛ. Ɔbarima bi a ne din de Brian kaa sɛ, “Me yere nna ntɛm; ɔtumi tena hɔ ara ma adeɛ sa paa, nanso ɛmmɔ anɔpa 5:00 na wasɔre dadaada. Me deɛ, sɛ m’anna bɛyɛ nnɔnhwere nson anaa nwɔtwe a, adeɛ bɛkye na mayɛ basaa.”\nMo suban. Ebia wompɛ kasa, nanso wo hokafo deɛ ɔpɛ kasa. David kaa sɛ: “Efi me mmofraase menka m’asɛm nkyerɛ obiara, nanso me yere deɛ, abusua a ɔfi mu no, wɔmfa wɔn asɛm nsie.”\nMo adwene nhyia a, ɛnyɛ nwonwa. Ɔbaa warefo bi a ɔde Helena nso kaa sɛ, “Sɛ ɛyɛ me sɛ ɔkwan a mefa so yɛ m’ade no yɛ mpo a, ɛno nkyerɛ sɛ kwan foforo biara nni hɔ a yɛbɛtumi afa so ayɛ.”\nBoa wo hokafo. Ɔbarima bi a wɔfrɛ no Adam kaa sɛ, “Me yere Karen ani nnye bɔɔl ne nneɛma a ɛtete saa ho koraa. Nanso ɛwom wom a, ɔne me kɔ kɔhwɛ bɔɔl na sɛ obi hyɛ a, ɔno nso bɔ gye so bi. Karen deɛ, nea ɔpɛ ara ne sɛ ɔbɛkɔ baabi a wɔkora tete nneɛma so akɔhwehwɛ hɔ. Enti ɛyɛ a me nso mebɔ mmɔden sɛ me ne no bɛkɔ. Esiane sɛ medɔ me yere nti, ɛyɛ a mekyerɛ nneɛma a ɔpɛ ho anigye.”—Bible mu asɛm: 1 Korintofoɔ 10:24.\nSusu wo hokafo no adwenkyerɛ ho. Sɛ wo ne wo hokafo adwene nhyia wɔ biribi ho a, ɛnkyerɛ sɛ wo deɛ nko ara na ɛyɛ. Ɔbarima bi a wɔfrɛ no Alex gyee saa asɛm yi toom. Ɔkaa sɛ: “Asɛm biara ba a, na mesusu sɛ sɛnea m’adwene yɛ me no, ɛno ara no no. Nanso bere a mewaree no, mehuu sɛ ɛnyɛ ɔkwan baako pɛ na ɛsɛ sɛ yɛfa so yɛ biribiara.”—Bible mu asɛm: 1 Petro 5:5.\nGye tom sɛ ɛsono obiara. Sɛ mote mo ho ase a, ɛno nkyerɛ sɛ mo adwene bɛhyia wɔ biribiara mu. Enti ɛtɔ da na mo adwene nhyia wɔ asɛm bi ho a, ɛnsɛ sɛ wodwene sɛ momfata mo ho. Nwoma bi a wɔfrɛ no The Case Against Divorce ka sɛ: “Ɛyɛ a nea nnipa pii ka ara ne sɛ ‘ɔdɔ na ɛsisii m’aso.’” Nanso nwoma no toa so sɛ, “Sɛnea motumi de anigye tena sɛ awarefo no ara kyerɛ sɛ mo adwene a ɛnhyia nyinaa akyi no, mobɛtumi adodɔ mo ho.” Enti “sɛ obi wɔ asɛm tia ne yɔnko a,” mommɔ mmɔden sɛ ‘mobɛkɔ so anya mo ho aboterɛ.’—Kolosefoɔ 3:13.\nSɔ wei hwɛ: Kyerɛw adeɛ a wopɛ, adeɛ a w’ani gye ho, ne adeɛ a wohu sɛ wo ne wo hokafo adwene hyia wɔ ho gu krataa so. Afei kyerɛw nea wosusu sɛ mo adwene nhyia wɔ ho nso. Wobɛhu sɛ sɛɛ monni haw koraa. Mmom ɛbɛma woahu baabi a ɛsɛ sɛ wonya wo kunu anaa wo yere ho abotare ne baabi a ɛsɛ sɛ woboa no. Ɔbarima bi a wɔfrɛ no Kenneth ka sɛ, “Sɛ me yere nya me ho abotare a, m’ani gye, na menim sɛ sɛ me nso menya ne ho abotare a, n’ani gye. Sɛ ɛhia sɛ mede biribi bɔ afɔre na ama n’ani agye a, meyɛ saa.”—Bible mu asɛm: Filipifoɔ 4:5.\n^ nky. 10 Yɛasesa din no bi.\n“Mo nyinaa momfa ahobrɛaseɛ adwene mmɔ mo asene mfa nsonsom mo ho.”—1 Petro 5:5.\nCHARLIE NE RAMONA\n“Sɛ wonya adwene sɛ momfata mo ho a, daa wobɛnya biribi agyina so aka saa. Sɛnea mo adwene nhyia no, sɛ monya ho adwempa a, ɛbɛma mo aware asɔ; ɛrensɛe mo aware no. Nsɛnnennen a mohyia no nkyerɛ sɛ anidaso nyinaa asa.”\nBENJAMIN NE CHELSEA\n“Ebinom ka sɛ, ‘Ɛsono nnwom a obiara ani gye ho, ɛnna ɛsono sini a obiara pɛ.’ Yɛn nso yɛbɛtumi aka nea ɛsen saa mpo, nanso ɛnyɛ ɛno koraa na yɛhwɛ. Yɛkaa sɛ yɛredi akyi a, anka anigye a seesei yɛwɔ no nyinaa abɔ yɛn.”\nNneɛma nnan a ɛbɛtumi aboa wo ne wo hokafoɔ ama moagyae akasakasa na moatoatoa adwene ama awie yie.


14 Na mihui, na hwɛ! Oguammaa+ no gyina Sion Bepɔw+ so, na mpem ɔha aduanan anan+ a wɔakyerɛkyerɛw ne din ne n’Agya din+ wɔ wɔn moma so no ka ne ho. 2 Na metee nnyigyei bi fii soro te sɛ nsu+ bebree a ɛreworo ne aprannaa a ano yɛ den; na nnyigyei a metee no te sɛ nnwontofo a wɔrebɔ wɔn asanku.+ 3 Na wɔreto dwom+ bi te sɛ dwom foforo+ wɔ ahengua no ne honhom abɔde+ baanan no ne mpanyimfo+ no anim; na obiara antumi ansua saa dwom no gye mpem ɔha aduanan anan+ a wɔatɔ+ wɔn afi asase so no. 4 Eyinom na wɔamfa mmea angu wɔn ho fĩ;+ nokwasɛm ne sɛ wɔn ho tew.*+ Eyinom na wodi Oguammaa no akyi baabiara a ɔbɛkɔ.+ Eyinom na wɔtɔɔ wɔn+ fii adesamma mu sɛ aba a edi kan+ maa Onyankopɔn ne Oguammaa no, 5 na wɔanhu atosɛm biara wɔ wɔn anom;+ na wonni dɛm+ nso. 6 Na mihuu ɔbɔfo foforo a ɔnam wim+ a okura daa asɛmpa+ sɛ anigyesɛm a ɔrekɔka akyerɛ wɔn a wɔte asase so, aman ne mmusuakuw ne kasa ne nkurɔfo nyinaa,+ 7 na ɔteɛɛm sɛ: “Munsuro Onyankopɔn+ na monhyɛ no anuonyam,+ efisɛ n’atemmu dɔn adu,+ enti monsom Nea ɔyɛɛ+ ɔsoro ne asase ne ɛpo ne nsuti no.”+ 8 Afei ɔbɔfo foforo, nea ɔto so abien, dii akyi kae sɛ: “Wahwe ase! Babilon+ Kɛse no ahwe ase,+ nea ɔmaa aman nyinaa nom n’aguamammɔ+ abufuw nsa+ no bi no!” 9 Na ɔbɔfo foforo bio, nea ɔto so abiɛsa, dii wɔn akyi, na ɔde nne kɛse kae sɛ: “Sɛ obi som akekaboa+ no ne ne honi+ no na onya agyiraehyɛde wɔ ne moma so anaa ne nsa ho a,+ 10 ɔbɛnom Onyankopɔn abufuw nsã a wohwie no kurennyenn gu n’abufuw kuruwa mu no nso bi,+ na wɔbɛyɛ no ayayade+ wɔ ogya ne sufre+ mu wɔ abɔfo kronkron no ne Oguammaa no anim. 11 Na wɔn ayayade wusiw no foro soro daa daa,+ na wonnya ɔhome biara awia ne anadwo, wɔn a wɔsom aboa no ne ne honi no, ne obiara a ogye ne din agyiraehyɛde+ no bi no. 12 Ɛha na akronkronfo+ no boasetɔ ba asɛm no mu, wɔn a wokura Onyankopɔn ahyɛde+ ne Yesu gyidi+ mu no.” 13 Na metee nne bi fi soro sɛ: “Kyerɛw sɛ: Anigye ne awufo+ a wowu wɔ Awurade mu+ fi saa bere yi rekɔ.+ Yiw, honhom no na ɛka, momma wɔnhome wɔn nnwuma ho, efisɛ nneɛma a wɔyɛe no di wɔn akyi.” 14 Na mihui, na hwɛ! omununkum fitaa bi ni, na obi a ɔte sɛ onipa ba+ te omununkum no so a ɔbɔ sika abotiri+ wɔ ne ti na okura kantankrankyi nnamnam wɔ ne nsam. 15 Na ɔbɔfo foforo fii asɔrefie kronkronbea hɔ bae de nne kɛse teɛɛm ka kyerɛɛ nea ɔte omununkum no so no sɛ: “Tow wo kantankrankyi na twa,+ efisɛ dɔn adu sɛ wotwa,+ na asase no so nneɛma abere.”+ 16 Na nea ɔte omununkum no so no de ne kantankrankyi no tow asase so na wotwaa asase so nneɛma. 17 Ɔbɔfo foforo bio fii asɔrefie kronkronbea a ɛwɔ soro+ no bae, na na ɔno nso kura kantankrankyi nnamnam. 18 Afei ɔbɔfo foforo bio fii afɔremuka no mu bae a ɔwɔ ogya+ so tumi. Na ɔteɛɛm ka kyerɛɛ nea okura kantankrankyi nnamnam no sɛ: “Tow wo kantankrankyi nnamnam no na boaboa asase so bobe asiaw no ano,+ efisɛ n’aba no abere.” 19 Na ɔbɔfo+ no de ne kantankrankyi no tow asase so boaboaa asase so bobe+ no ano, na ɔtow guu Onyankopɔn abufuw nsã-kyi-amoa kɛse no mu.+ 20 Na wotiatiaa bobe no so wɔ kurow no akyi,+ na mogya fii nsã-kyi-amoa no mu foro koduu apɔnkɔ+ nnareka ho, nkwansimma apem ahansia.+\n^ Nea ɛkyerɛ ankasa ne “mmaabun.”


Wotuu Wɔn Ho Mae Koraa Wɔ Mexico | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nSƐ YƐHWƐ sɛnea Adansefo mmerante ne mmabaa pii ama wɔn asetena ayɛ wɛ na wɔde wɔn bere pii reyɛ ɔsom adwuma no a, ɛyɛ fɛ kwa. (Mat. 6:22) Nsakrae bɛn na wɔyɛ? Nsɛnnennen bɛn na wohyia? Wɔn mu bi resom wɔ Mexico seesei, enti momma yentie wɔn anom asɛm.\nDustin ne Jassa fi United States; wɔwaree January 2007. Na nea ɛda wɔn koma so ne sɛ wobenya hyɛmma bi a wɔde bɛyɛ wɔn fie. Wɔn aware akyi no, ankyɛ na nneɛma totoom ma wɔtɔɔ bi. Ná wɔde hyɛmma no si nsuano baabi wɔ Astoria, Oregon, U.S.A. Ɛyɛ kurow fɛfɛɛfɛ bi a ɛda mmepɔw mu a kwae atwa ho ahyia. Ɛyɛ baabi a sukyerɛmma tɔ hɔ paa. Ɛbɛn Pacific Po no. Dustin kae sɛ: “Ɛhɔ yɛ ahomeka ankasa!” Kan no na awarefo yi susuw sɛ wɔde Yehowa som di kan, efisɛ na wɔatwitwa nneɛma so wɔ wɔn asetenam. Na wɔnhyɛ da nkura adwuma kɛse biara, na hyɛmma korokorowa bi na wɔde ayɛ wɔn fie. Afei na wɔreboa asafo bi a wɔka ɔman foforo so kasa. Ɛwom ara nso a wɔyɛ akwampaefo boafo. Enti na wosusuw sɛ ɛno ara dɔɔso. Nanso akyiri yi wohui sɛ wɔredaadaa wɔn ho. Dustin kae sɛ: “Na yɛde yɛn bere pii yɛ hyɛmma no ho adwuma, enti na yennya bere mmoa asafo no. Yehui sɛ, sɛ yɛpɛ sɛ yɛde Yehowa som di kan a, ɛnde ɛsɛ sɛ yɛyɛ nsakrae.”\nJassa nso kae sɛ: “Ansa na mereware no, na mete Mexico. Na mewɔ Borɔfo asafo mu. Na m’ani gye hɔ paa, enti na me ho pere me sɛ mɛsan akɔ hɔ.” Na Dustin ne Jassa ani gye ho sɛ wɔbɛkɔ akɔsom wɔ ɔman foforo so. Enti nea na wɔyɛ ne sɛ, sɛ wɔreyɛ abusua som a, wɔkenkan anuanom mmarima ne mmea a wɔresom wɔ aman foforo so ho nsɛm. Sɛ yɛbɛka a, saa anuanom yi kɔɔ baabi a “mfuw no ahoa sɛ wotwa.” (Yoh. 4:35) Dustin kae sɛ: “Na yɛn nso yɛpɛ sɛ yɛkɔyɛ bi na yɛn ani gye saa ara.” Dustin ne Jassa nnamfo bi a wɔwɔ Mexico ka kyerɛɛ wɔn sɛ wɔahyehyɛ adesuakuw foforo bi wɔ hɔ, na wobehia mmoa. Enti wosii gyinae sɛ wɔbɛkɔ akɔboa. Wogyaee wɔn adwuma tɔn hyɛmma no, na wotu kɔɔ Mexico.\n“YƐANTU AMMA HA A, ANKA YƐAYƐ YƐN HO”\nDustin ne Jassa kɔtenaa Tecomán; ɛhɔ nso bɛn Pacific Po no, nanso efi hɔ rekɔ Astoria anafo bɛyɛ kilomita 4,345 (akwansin 2,700). Dustin kae sɛ: “Ɛha nyɛ nwini sɛ yɛn kurom. Ɛha de, awia no ano yɛ den paa. Yɛto yɛn ani a, yenhu mmepɔw; nea yehu ara ne ankaa nnua.” Wɔkɔɔ hɔ no, na adwuma ho yɛ den, enti na wonni sika. Aduan a na wodi ara ne ɛmo ne adua; anɔpa oo, anwummere oo, ɛmo ne adua yi ara. Jassa kae sɛ: “Eduu baabi no, na aduan no afono yɛn, nanso saa bere no ara na yɛn Bible asuafo fii ase brɛɛ yɛn mango, kwadu, ne borɔfere. Ankaa mpo de, yɛnna nka!” Akyiri yi awarefo yi ne sukuu bi a ɛwɔ Taiwan yɛɛ adwuma wɔ Intanɛt so. Seesei sika a wonya fi saa adwuma no mu na wɔde hwɛ wɔn ho.\nDustin ne Jassa hu wɔn asetena foforo yi dɛn? Wɔkae sɛ: “Yɛantu amma ha a, anka yɛayɛ yɛn ho. Yɛne Yehowa ntam ayɛ kama sen kan no, na yɛn aware nso ayɛ kama. Da biara yebom yɛ nneɛma pii: Yebom kɔ asɛnka, yebom susuw sɛnea yɛbɛboa yɛn Bible asuafo ho, na yebom sua ade ansa na yɛakɔ asafo nhyiam. Afei nso, nneɛma a kan na akyekyere yɛn no nni hɔ bio.” Wɔsan kae sɛ: “Sɛ Dwom 34:8 ka sɛ, ‘Monka nhwɛ na munhu sɛ Yehowa ye’ a, ɛyɛ nokware. Afei na yɛate saa kyerɛwsɛm yi ase paa.”\nADWUMAYƐFO MPEMMPEM—DƐN NA ƐKANYAN WƆN?\nAnuanom mmarima ne mmea bɛboro 2,900 atu akɔtena Mexico reboa wɔ mmeae a wohia adawurubɔfo pii ma wɔaka Ahenni no ho asɛm. Ebi yɛ awarefo, ebi yɛ asigyafo. Wɔn mu pii adi bɛyɛ mfe 20 anaa mfe 30. Wohwɛ adwuma yi a, ɛnna fam. Ɛnde, adɛn nti na Adansefo yi afa ato wɔn ho so? Wobisaa wɔn mu binom saa asɛm yi, na mmuae abiɛsa na wɔde mae. Dɛn na wɔkae?\nLeticia ne Hermilo\nWɔdɔ Yehowa ne wɔn yɔnko nnipa. Leticia bɔɔ asu no, na wadi mfe 18. Ɔkae sɛ: “Mihyiraa me ho so maa Yehowa no, mihui sɛ ɛsɛ sɛ mifi me koma ne me kra nyinaa mu som no. Na mepɛ sɛ mede me bere ne m’ahoɔden nyinaa som Yehowa de kyerɛ paa sɛ medɔ no.” (Mar. 12:30) Hermilo resom wɔ baabi a adawurubɔfo nnɔɔso. Bere a ɔkɔɔ hɔ no, na wadi mfe 20 ne kakra. Seesei ne yere ne Leticia. Hermilo kae sɛ: “Mihui sɛ nea metumi ayɛ de akyerɛ sɛ medɔ me yɔnko nipa ne sɛ mɛboa afoforo ma wɔate Bible ase.” (Mar. 12:31) Na Hermilo yɛ adwuma wɔ sikakorabea bi wɔ Monterrey, na na biribiara kɔ so yiye ma no wɔ hɔ. Nanso otu kɔɔ kurow ketewaa bi mu kɔboaa ɔsom adwuma no.\nWɔpɛ sɛ wɔn ani gye na wonya akomatɔyam. Leticia bɔɔ asu no, ankyɛ na ɔne onuawa bi a wayɛ akwampae adwuma no akyɛ kɔyɛɛ asɛnka adwuma no wɔ kurow bi so bosome biako. Leticia kae sɛ: “Me ho dwiriw me. Sɛ mehwɛ sɛnea nkurɔfo retie Ahenni ho asɛmpa no a, na ɛyɛ anika kwa. Bosome no baa awiei no, mekae sɛ: ‘Adwuma a mepɛ sɛ meyɛ wɔ m’asetenam ara ni!’” Essly nso yɛ ababaa a ɔnwaree a wadi mfe 20 ne kakra. Anigye a anuanom de reyɛ saa adwuma yi na ɛtwetwee no baa mu. Bere a ɔwɔ ntoaso sukuu no, ohyiaa Adansefo pii a wɔde ahokeka resom wɔ mmeae a adawurubɔfo nnɔɔso. Ɔkae sɛ: “Mehwɛ saa anuanom mmarima ne mmea no anim kɛkɛ a, na me kɔn dɔ sɛ mɛyɛ nea wɔreyɛ no bi.” Nea ɛtwetwee Essly no atwetwe anuanom mmea pii nso. Sɛ wokɔ Mexico seesei ara, anuanom mmea asigyafo bɛboro 680 na wɔresom wɔ baabi a wohia mmoa. Mmofra ne mpanyin nyinaa betumi asuasua wɔn nhwɛso no.\nWɔpɛ sɛ wohu sɛ botae bi si wɔn ani so. Bere a Essly wiee ntoaso sukuu no, akwannya kɛse bi bue maa no. Na ɔbɛkɔ sukuupɔn kwa. N’atipɛnfo hyɛɛ no nkuran sɛ ɔnkɔ sukuupɔn no nkɔpɛ digrii na onya adwuma pa ne kar, na onya bere ntutu akwan. Nanso wantie wɔn. Essly kae sɛ: “Me nnamfo a wɔwɔ asafo no mu pii dii saa nneɛma no akyi, na wɔamfa Yehowa som aniberesɛm. Wɔmaa wiase no gyee wɔn adwene na ɛkɔfaa ɔhaw brɛɛ wɔn. Me deɛ, mepɛ sɛ mede m’ahoɔden nyinaa som Yehowa wɔ me mmabaaberem.”\nRacquel ne Phillip\nEssly suaa ade kakra a ɛbɛma wanya adwuma ahwɛ ne ho ayɛ akwampae adwuma. Afei otu kɔɔ baabi kɔboaa asɛnka adwuma no, na osuaa Otomifo ne Tlapanecofo kasa mpo. Sɛ Essly hwɛ mfe abiɛsa a ɔde aka asɛm no wɔ mpɔtam hɔ a, nea ɔka ara ne sɛ: “Sɛ wutu wo ho kɔboa asɛnka adwuma no wɔ baabi a, wuhu sɛ wo koma atɔ wo yam na w’asetena adi mũ. Nea ɛsen saa koraa ne sɛ, mihu sɛ mabɛn Yehowa paa.” Phillip ne Racquel foa asɛm yi so. Wɔyɛ awarefo a wɔadi mfe 30 ne kakra a wofi United States. Wɔkae sɛ: “Wiase resesa ntɛmntɛm, enti nnipa pii asetena ayɛ basaa. Bere a yɛatu yɛn ho ama reyɛ asɛnka adwuma no wɔ baabi a nnipa retie asɛm no, yehu sɛ yɛreyɛ biribi a mfaso wɔ so wɔ asetenam. Eyi ma akomatɔyam paa.”\nNea yɛreka yi nkyerɛ sɛ, sɛ obi kɔboa asɛnka adwuma no wɔ baabi a, ɔbɛfa ne ho tɔtorɔtɔɔ. Obetumi ahyia nsɛnnennen. Emu biako ne adwuma a ɔbɛyɛ de ahwɛ ne ho. Sɛ wubetumi atena hɔ a, gye sɛ wusua hɔ asetena. Verónica yɛ ɔkwampaefo a ne ho akokwaw. Ɔkae sɛ: “Baabi wɔ hɔ a, na meyɛ aduan tɔn. Ɛtɔ da bi a, metɔn ntade san yi nkurɔfo ti. Seesei de, misiesie obi fie. Afei nso mekyerɛ awofo bi sɛnea wɔne wɔn mma a wɔawo wɔn foforo bedi nkitaho.”\nƐtɔ da bi na wokɔ baabi a, wuhu sɛ wɔn amammerɛ ne wo de nni hwee yɛ koraa. Ɛba saa a, asetena betumi ayɛ den. Bere a Phillip ne Racquel somee wɔ Nahuatlfo mu no, saa na na ɛte. Phillip kae sɛ: “Na wɔn amammerɛ yɛ soronko koraa.” Dɛn na ɛboaa wɔn ma wɔn ho gyee hɔ? Ɔkae sɛ: “Nneɛma bi wɔ wɔn ho a ɛyɛ yɛn fɛ—abusuafo ne wɔn ho ka paa, na wodi nokware. Afei nso wɔn yam ye. Eyinom na yɛde yɛn adwene sii so.” Racquel de kaa ho sɛ: “Yesuaa nneɛma pii wɔ hɔ, na anuanom ma yenyaa suahu pii.”\nNEA WOBƐYƐ DE ASIESIE WO HO\nSɛ wopɛ sɛ wokɔsom wɔ baabi a wohia mmoa a, dɛn na wubetumi ayɛ nnɛ de asiesie wo ho? Anuanom mmarima ne mmea a wɔayɛ adwuma a ɛte saa pɛn ka sɛ: Ansa na wobɛkɔ no, ɛsɛ sɛ wufi ase twitwa nneɛma so na woma nea wowɔ sɔ w’ani. (Filip. 4:11, 12) Dɛn bio na wubetumi ayɛ? Leticia kae sɛ: “Manyɛ adwuma biara a ɛbɛbɔ me atenaseɛ sɛnea ɛbɛyɛ a bere biara a mepɛ sɛ mitu me to kɔ baabi no, metumi ayɛ saa.” Hermilo kae sɛ: “Misuaa sɛnea yɛnoa aduan ne sɛnea yesi nneɛma ne sɛnea yɛto.” Verónica kae sɛ: “Bere a me ne m’awofo ne me nuanom te no, na meboa fie adwuma; misuaa sɛnea mede sika kakraa bi bɛyɛ aduan a ahoɔden wom. Afei misuaa sɛnea mɛhwɛ me sika so yiye.”\nAmelia ne Levi\nLevi ne Amelia fi United States, na wɔaware mfe awotwe ni. Wɔkyerɛɛ sɛnea mpaebɔ boaa wɔn ma wosiesiee wɔn ho ansa na wɔrekɔsom wɔ Mexico. Levi kae sɛ: “Yɛsesee sika a yebehia de ahwɛ yɛn ho afe biako, na yɛbɔɔ Yehowa mpae sɛ ɔmmoa yɛn ma yɛn nsa nka saa sika no.” Bosome kakra mu no, wotumi siee sika a wɔkaa ho asɛm wɔ wɔn mpaebɔ mu, enti ntɛm ara na wɔkɔe. Levi kae sɛ: “Yehowa tiee yɛn mpaebɔ no, enti afei na adu yɛn so sɛ yɛyɛ yɛn deɛ.” Amelia kae sɛ: “Na yɛn adwene yɛ yɛn sɛ yɛrekodi afe biako pɛ, nanso yɛadi mfe pɔrepɔre ason, na ɛmmaa yɛn adwenem mpo sɛ yebefi ha! Ɛha de, yehu biribi a ɛkyerɛ sɛ Yehowa boa yɛn paa. Da biara da yehu Yehowa papayɛ.”\nAdam ne Jennifer\nAdam ne Jennifer yɛ awarefo a wofi United States. Wɔresom wɔ Borɔfo asafo mu wɔ Mexico. Mpaebɔ boaa wɔn nso. Wɔkae sɛ: “Ntwɛn sɛ wubenya biribiara pɛpɛɛpɛ ansa na woakɔ. Sɛ wopɛ sɛ wokɔboa wɔ baabi a, bɔ ho mpae na yɛ ho adwuma. Twitwa nneɛma so. Afei kyerɛw Betel a ɛwɔ hɔ no. Tena ase sese ho ka nyinaa. Biribiara si a, ntwentwɛn wo nan ase; kɔ!” * Sɛ wokɔ a, wubehu paa sɛ Yehowa som yɛ dɛ!\n^ nky. 21 Sɛ wopɛ ho nsɛm pii a, hwɛ asɛm a wɔato din, “So Wubetumi ‘Atwa Aba Makedonia’?” a ɛwɔ August 2011 Yɛn Ahenni Som mu no.


Genesis 5 APSD-CEB – 1 Mose 5 ASCB | Biblica\nGenesis 5 APSD-CEB – 1 Mose 5 ASCB\n1Sɛdeɛ Adam asefoɔ nnidisoɔ teɛ nie.\nƐberɛ a Onyankopɔn nwonoo onipa no, ɔnwonoo no sɛ ɔno ara ne sɛso. 2Ɔbɔɔ ɔbaa ne ɔbarima, na ɔhyiraa wɔn. Ɔbɔɔ wɔn wieeɛ no, ɔtoo wɔn edin onipa.\n3Adam dii mfeɛ ɔha aduasa no, ɔwoo ɔbabarima sɛ ɔno ara ne bɔbea ne ne sɛso. Ɔtoo no edin Set. 4Ɔwoo Set no, Adam tenaa ase mfeɛ aha nwɔtwe a, ɔwowoo mmammarima ne mmammaa kaa ho. 5Sɛ wɔka Adam mfeɛ nyinaa bom a, ɔdii mfeɛ aha nkron aduasa, ansa na ɔrewu.\n6Set dii mfeɛ ɔha ne enum no, ɔwoo Enos. 7Set woo Enos akyiri no, ɔtenaa ase, dii mfeɛ aha nwɔtwe ne nson, wowoo mmammarima ne mmammaa kaa ho. 8Sɛ wɔka Set mfeɛ dodoɔ bom a, ɔdii mfeɛ aha nkron ne dumienu, ansa na ɔrewu.\n9Enos dii mfeɛ aduɔkron no, ɔwoo Kenan. 10Enos woo Kenan akyiri no, ɔtenaa ase mfeɛ aha nwɔtwe ne dunum, wowoo mmammarima ne mmammaa kaa ho. 11Sɛ wɔka Enos mfeɛ dodoɔ bom a, ɔdii mfeɛ aha nkron ne enum, ansa na ɔrewu.\n12Kenan dii mfeɛ aduɔson no, ɔwoo Mahalalel. 13Kenan woo Mahalalel akyiri no, ɔtenaa ase mfeɛ aha nwɔtwe aduanan, wowoo mmammarima ne mmammaa kaa ho. 14Sɛ wɔka Kenan mfeɛ dodoɔ bom a, ɔdii mfeɛ aha nkron ne edu, ansa na ɔrewu.\n15Mahalalel dii mfeɛ aduosia enum no, ɔwoo Yared. 16Mahalalel woo Yared akyiri no, ɔtenaa ase, dii mfeɛ aha nwɔtwe aduasa, wowoo mmammarima ne mmammaa kaa ho. 17Sɛ wɔka Mahalalel mfeɛ dodoɔ bom a, ɔdii mfeɛ aha nwɔtwe aduɔkron enum, ansa na ɔrewu.\n18Yared dii mfeɛ ɔha aduosia mmienu no, ɔwoo Henok. 19Yared woo Henok akyiri no, ɔtenaa ase mfeɛ aha nwɔtwe, wowoo mmammarima ne mmammaa kaa ho. 20Sɛ wɔka Yared mfeɛ dodoɔ bom a, ɔdii mfeɛ aha nkron aduosia mmienu, ansa na ɔrewu.\n21Henok dii mfeɛ aduosia enum no, ɔwoo Metusela. 22Henok woo Metusela akyiri no, Henok de ne ho bataa Awurade ho mfeɛ ahasa, na ɔwowoo mmammarima ne mmammaa kaa ho. 23Sɛ wɔka Henok mfeɛ dodoɔ bom a, ɔdii mfeɛ ahasa aduosia enum. 24Henok de ne ho bataa Onyankopɔn; afei, obi anhunu no bio, ɛfiri sɛ, Onyankopɔn faa no kɔeɛ.\n25Metusela dii mfeɛ ɔha aduɔwɔtwe nson no, ɔwoo Lamek. 26Metusela woo Lamek akyiri no, ɔtenaa ase mfeɛ ahanson aduɔwɔtwe mmienu, wowoo mmammarima ne mmammaa kaa ho. 27Sɛ wɔka Metusela mfeɛ dodoɔ bom a, ɔdii mfeɛ aha nkron aduosia nkron, ansa na ɔrewu.\n28Lamek dii mfeɛ ɔha ne aduɔwɔtwe mmienu no, ɔwoo ɔbabarima. 29Ɔtoo no edin Noa, na ɔkaa sɛ, ɔno na ɔbɛma yɛanya ahomegyeɛ afiri kuayɛ mu adwumaden wɔ asase a Awurade adome no so. 30Lamek woo Noa akyiri no, ɔtenaa ase mfeɛ ahanum aduɔkron enum, wowoo mmammarima ne mmammaa kaa ho. 31Sɛ wɔka Lamek mfeɛ dodoɔ bom a, ɔdii mfeɛ ahanson aduɔson nson, ansa na ɔrewu.\n32Noa dii mfeɛ ahanum no, ɔwoo mmammarima baasa a, wɔfrɛ wɔn Sem, Ham ne Yafet.\nASCB : 1 Mose 5


2 Korinther 4 HOF - Korintofo II 4 NA-TWI | Biblica América Latina\n2 Korinther 4 HOF - Korintofo II 4 NA-TWI\nKorintofo II 4\nHonhom mu agyapade a ɛwɔ nkuku mu\n1Onyankopɔn nam n’adom so de saa asɛm yi abrɛ yɛn na ɛno nti, ɛmma yɛn koma ntu. 2 Yɛagyae kokoamusɛm ne aniwudeyɛ nyinaa. Yɛnnaadaa na yentwa Onyankopɔn asɛm no ho nkontompo. Yɛnnaadaa obi mma onnye nea Kyerɛwsɛm no nkae nni. Yegyae saa aniwudesɛm no nyinaa. Yegyina Onyankopɔn anim kasa enti yɛka nokware ma wɔn a wonim yɛn no nyinaa gye di.\n3 Sɛ Asɛmpa a yɛka no yɛ ahintasɛm a, ɛyɛ ahintasɛm ma wɔn a wɔreyera. 4 Wonnye nni, efisɛ, ɔbonsam asɛe wɔn adwene. Ɔtwe wɔn fi hann a ɛtow gu wɔn so no ho; hann a efi Asɛmpa no mu a ɛfa Kristo a ɔte sɛ Onyankopɔn anuonyam no ho no. 5 Ɛnyɛ yɛn ankasa ho na yɛka asɛm no fa. Yɛka Yesu Kristo ho asɛm sɛ ɔno ne Awurade no na yɛn nso Yesu nti, yɛyɛ mo asomfo. 6 Onyankopɔn a ɔkae se, “Esum mu na hann fi ba” no, yɛ Onyankopɔn koro no ara a ɔma ne hann hyerɛn wɔ yɛn koma mu na ama yɛanya Onyankopɔn anuonyam ho nimdeɛ a ɛhran wɔ Kristo anim no.\n7 Nanso yɛn a yɛwɔ saa honhom mu agyapade yi te sɛ nkuku na ɛnam so da no adi sɛ tumi kɛse no fi Onyankopɔn na emfi yɛn. 8 Wɔtaa haw yɛn nanso wɔnyam yɛn; ɛtɔ da bi a, yɛn adwene nsi yɛn pi nanso yɛmpa abaw; 9 atamfo dɔɔso nanso yɛwɔ adamfo, na ɛtɔ da bi a, wopira yɛn, nanso ɛnsɛe yɛn. 10 Mmere nyinaa yɛn nnipa dua no soa Yesu wu a owui no sɛnea ɛbɛyɛ a n’abrabɔ bɛda adi wɔ yɛn mu.\n11 Yɛn asetena mu nyinaa, Yesu nti, yɛte hɔ ma owu sɛnea ɛbɛyɛ a n’abrabɔ bɛda adi wɔ yɛn nipadua a ewu no mu. 12 Eyi kyerɛ sɛ owu di ne dwuma wɔ yɛn mu ɛnna nkwa nso di ne dwuma wɔ mo mu.\n13 Kyerɛwsɛm no ka se, “Mekasae, efisɛ, na migye di.” Saa honhom mu gyidi no ara so na ɛma yɛn nso yɛkasa, efisɛ,yegye di. 14 Yenim sɛ Onyankopɔn a ɔmaa Awurade Yesu sɔre fii awufo mu no bɛma yɛne Yesu asɔre na ɔde yɛn abɛka mo ho wɔ n’anim. 15 Mo nti na eyinom bɛba mu; na sɛnea Onyankopɔn adom no redu nnipa bebree nkyɛn no, saa ara nso na wɔbɛbɔ mpae ada Onyankopɔn ase de ahyɛ no anuonyam.\n16 Esiane eyi nti, yɛn bo ntu. Ɛwom sɛ yɛn nipadua no reporɔw nkakrankakra de, nanso yɛn honhom no de, ɛsesa yɛ foforo da biara da. 17 Na saa ɔhaw kakra a yɛfa mu no de anuonyam a enni awiei a ɛboro saa ɔhaw no so no bɛbrɛ yɛn. 18 Yɛmfa yɛn adwene nkɔ nneɛma a yehu so na mmom nneɛma a yenhu so na yɛde yɛn adwene kɔ. Nea wotumi hu no ntena hɔ nkyɛ nanso nea yentumi nhu no tena hɔ daa.\nNA-TWI : Korintofo II 4


Ɔhene Kores hyɛɛ mmara sɛ wonsi asɔrefi no (1-4)\nAhoboa a wɔde befi Babilon asan aba wɔn man mu (5-11)\n1 Persia hene Kores+ afe a edi kan mu no, sɛnea ɛbɛyɛ a Yehowa asɛm a ɔnam Yeremia so kae no+ bɛba mu nti, Yehowa kanyan Persia hene Kores* ma ɔbɔɔ dawuru wɔ n’ahenni nyinaa mu, na ɔsan kyerɛwee+ sɛ: 2 “Sɛnea Persia hene Kores se ni, ‘Yehowa, ɔsoro Nyankopɔn no, de asaase so ahenni nyinaa ama me,+ na waka akyerɛ me sɛ minsi ofi mma no wɔ Yerusalem+ a ɛwɔ Yuda. 3 Obiara a ɔka mo ho a ɔsom no no, ne Nyankopɔn nni n’akyi. Ma ɔmforo nkɔ Yerusalem a ɛwɔ Yuda, na ɔnsan nkosi Yehowa, Israel Nyankopɔn fi a na ɛwɔ Yerusalem no.* Ɔno ne nokware Nyankopɔn no. 4 Obiara a ɔte baabiara sɛ ɔhɔho+ no, ma ɛhɔfo mma no dwetɛ, sika kɔkɔɔ, ahode, ne nyɛmmoa; afei wɔmfa ayamye afɔrebɔde biara a wɔwɔ mma no, na ɔmfa nkɔboa nokware Nyankopɔn no fi+ wɔ Yerusalem.’” 5 Ɛnna Yuda ne Benyamin agyanom mmusua mu mpanyimfo ne asɔfo ne Lewifo, wɔn a nokware Nyankopɔn no kanyan wɔn* nyinaa, yɛɛ ahoboa sɛ wɔresan akosi Yehowa fi a na ɛwɔ Yerusalem no. 6 Wɔn a wɔte bɛn wɔn nyinaa de dwetɛ ne sika kɔkɔɔ nneɛma, ahode, ne nyɛmmoa ne nneɛma foforo a ne bo yɛ den brɛɛ wɔn. Ɛno da nkyɛn a, wɔde ayamye afɔrebɔde nso kɔe sɛ wɔmfa nkɔboa Onyankopɔn fi no. 7 Bio nso, Ɔhene Kores de Yehowa fi nneɛma a Nebukadnesar kɔsesaw fii Yerusalem de koguu ne nyame fi no bae.+ 8 Afei Persia hene Kores de hyɛɛ sika sohwɛfo Mitredat nsa, na ɔkan ne nyinaa kyerɛw de maa Yuda abusuapanyin Sesbasar.*+ 9 Nneɛma no dodow ni: sika kɔkɔɔ nneɛma* 30, dwetɛ nneɛma* 1,000, nneɛma foforo 29, 10 sika kɔkɔɔ nkankyee nketewa 30, dwetɛ nkankyee nketewa 410, ne nneɛma a ɛkeka ho 1,000. 11 Sika kɔkɔɔ ne dwetɛ nneɛma no nyinaa si 5,400. Bere a Sesbasar ne nnipa a wɔde wɔn kɔɔ Babilon no resan aba+ Yerusalem no, saa nneɛma yi na ɔde bae.\n^ Nt., “kanyan Persia hene Kores honhom.”\n^ Ebetumi nso akyerɛ, “Israel Nyankopɔn a ɔwɔ Yerusalem no fi.”\n^ Nt., “wɔn honhom.”\n^ Nt., “sika kɔkɔɔ a wɔayɛ no sɛ nkɛntɛn.”\n^ Nt., “dwetɛ a wɔayɛ no sɛ nkɛntɛn.”


Nni wo yɔnko anim mma onnkogye bosea (1-5)\n“Ɔkwadwofo, kɔ ntɛtea nkyɛn” (6-11)\nOnipahunu ne onipabɔnefo (12-15)\nNneɛma ason a Yehowa kyi (16-19)\nHwɛ wo ho yiye wɔ ɔbea bɔne ho (20-35)\n6 Me ba, sɛ woadi wo yɔnko anim* ama wakogye bosea,+Sɛ woakyia ɔhɔho nsam,*+ 2 Sɛ woahyɛ bɔ ama asum wo afiri,Na sɛ woaka asɛm ama akyerekyere wo* a,+ 3 Me ba, yɛ eyi fa tetew wo ho,Efisɛ woatɔ wo yɔnko nsam: Kɔ, na kɔbrɛ wo ho ase; yɛ ntɛm kɔsrɛ wo yɔnko no.+ 4 Mma w’ani nnkum,Na mma nna mmma w’ani so. 5 Gye wo ho sɛnea ɔtwe gye ne ho fi ɔbɔmmɔfo nsam,Na anomaa gye ne ho fi anomaayifo nsam no. 6 Ɔkwadwofo, kɔ ntɛtea nkyɛn;+Hwɛ n’akwan, na hu nyansa. 7 Onni otitiriw, ɔpanyin, anaa ɔhene, 8 Nanso ɔhwehwɛ n’aduan wɔ ahohuru bere mu,+Na ɔboaboa n’aduan ano wɔ twabere mu. 9 Ɔkwadwofo, wobɛda akosi da bɛn? Bere bɛn na wobɛsɔre afi wo nna mu? 10 Mereda kakra, meretɔ nko kakra,Merebobɔw me nsa ahome kakra;+ 11 Wode saa ara na wo hia aba sɛ ɔkorɔmfo,Na w’ahokyere aba sɛ ɔkorɔmfo werɛmfo.+ 12 Onipahunu ne onipabɔnefo nenam keka atosɛm;*+ 13 Obu n’ani,+ ɔde ne nan kasa, na ɔde ne nsateaa kyerɛkyerɛ nneɛma. 14 Ɔde nkontompo komaBɔ pɔw bɔne daa,+ na ɔsɛe nkurɔfo ntam.+ 15 Ɛno nti, n’amanehunu bɛba mpofirim;Wobebubu no prɛko pɛ,na ɔrennya ayaresa da.+ 16 Nneɛma asia na Yehowa kyi;Yiw, nneɛma ason na ɛyɛ no* tan: 17 Ani a ɛtra ntɔn,+ tɛkrɛma a edi atoro,+ ne nsa a ehwie mogya a edi bem gu,+ 18 Koma a ɛbɔ pɔw bɔne,+ ne nan a etu mmirika kɔ bɔne mu, 19 Ɔdansekurumfo a otwa nkontompo daa,+Ne obiara a ɔsɛe anuanom ntam.+ 20 Me ba, di wo papa mmara nsɛm so,Na mpo wo maame akwankyerɛ.*+ 21 Fa kyekyere wo koma ho daa;Fa bobare wo kɔn. 22 Sɛ wonantew a, ɛbɛkyerɛ wo kwan;Sɛ woda a, ɛbɛhwɛ wo so;Sɛ wunyan a, ɛbɛkasa akyerɛ wo.* 23 Efisɛ mmara nsɛm no yɛ kanea,+Na mmara no yɛ hann,+Na nteɛso a animka de ba no yɛ nkwa kwan.+ 24 Ɛbɛbɔ wo ho ban afi ɔbea bɔne ho,+Na abɔ wo ho ban afi ɔbea a ne bra asɛe* nnaadaasɛm ho.+ 25 Mma wo kɔn nnnɔ no wo koma mu, n’ahoɔfɛ nti,+Na mma n’ani adabadabaa no nntwetwe wo, 26 Efisɛ tuutuuni nti, ɔbarima bedi paanoo sin;+Na ɔbarima foforo yere de, ɔsɛe nkwa* a ne bo yɛ den. 27 Obi betumi de ogya ahyɛ ne kokom a ne ntaade renhyew anaa?+ 28 Anaa obi betumi anantew ogyasramma so a ɛrenhyew ne nan? 29 Saa ara na obiara a ɔne ne yɔnko yere da te;Obiara nni hɔ a ɔde ne ho ka no a, ɔbɛfa ne ho adi.+ 30 Sɛ ɔkɔm de ɔkorɔmfo, na owia ade sɛ ɔde rekum ne kɔm* a,Nnipa remmu no animtiaa. 31 Nanso sɛ wɔkyere no a, ɔbɛbɔ ho mpɛn ason;Ɔde ne fi agyapade nyinaa betua ka.+ 32 Obiara a ɔne ɔbea sɛe aware no nnim nyansa;*Nea ɔyɛ saa no, ɔsɛe ɔno ara ne ho.*+ 33 Ade a obenya ara ne akuru ne animguase,+Na n’aniwu rempopa da.+ 34 Efisɛ ninkuntwe ma okunu bo fuw denneennen,Na sɛ ɔretua so ka a, ɔrenhu mmɔbɔ.+ 35 Biribiara nni hɔ a ebetumi apata no,*Na woma no akyɛde kɛse sɛ dɛn mpo a, ɛrentumi nnwudwo ne bo.\n^ Nt., “woadi agyinam ama wo yɔnko.”\n^ Kyerɛ sɛ, woakyia ne nsam de ahyɛ bɔ.\n^ Anaa “w’ano ayi ka ama wo.”\n^ Anaa “keka nsɛm kyinkyim no.”\n^ Anaa “ɛbɛkyerɛkyerɛ wo.”\n^ Anaa “ɔredi ama ne kra amee.”\n^ Anaa “Agyede biara nni hɔ a obegye.”


Ahenni no Nkonimdi—Asɛmpa no a Wɔde Asi Hɔ Wɔ Mmara Kwan So | Onyankopɔn Ahenni\nBenkum: Onua bi a wɔakyere no sɛ ɔreka asɛmpa no wɔ Eindhoven, Netherlands, 1945; nifa: So mmara ma kwan sɛ wobɛka asɛmpa no wɔ baabi a wote no?\nAhenni no Nkonimdi—Asɛmpa no a Wɔde Asi Hɔ Wɔ Mmara Kwan So\nDA KORO bi a woreka asɛmpa no wɔ afie afie no, wotee sɛ abɛn bi rebɔ wɔ akyirikyiri. Afei na abɛn no ano reyɛ den. Bere a wufii ase sɛ wo ne ofiewura a odi hɔ rekasa no, onua a wo ne no wɔ asɛnka mu no adwene kɔɔ polisifo kar a abegyina hɔ no so. Polisini bi si fii kar no mu bae bebisaa mo sɛ, “Mone nnipa baanu a moreka Bible mu asɛm wɔ afie afie no? Nkurɔfo rekeka sɛ morehaw wɔn!” Wo ne no kasaa ahobrɛase mu sɛ moyɛ Yehowa Adansefo. Afei, dɛn na esii?\nAsɛm a asi pɛn wɔ ɔman no mu na ɛbɛkyerɛ nea ebesi saa bere yi nso. Mfe pii a abɛsen kɔ no, ɔkwan bɛn so na aban a ɛwɔ ɔman a wote mu no ne Yehowa Adansefo adi? So ɔsom mu ahofadi wɔ ɔman no mu? Sɛ saa a, ebia nea ama aba saa no gyina mmɔden a yɛn nuanom Kristofo abɔ sɛ wɔde ‘anoyi bɛma wɔ asɛmpa no ho na wɔde asi hɔ wɔ mmara kwan so’ no so. (Filip. 1:7) Ɛmfa ho baabi a wote no, sɛ wudwinnwen nkonim a Yehowa Adansefo adi wɔ asɛnnibea no ho a, ebetumi ahyɛ wo gyidi den. Wɔ saa ɔfã yi mu no, yebesusuw nkonim ahorow a yɛadi a ɛyɛ nwonwa no bi ho. Saa nkonim no yɛ adanse a edi mũ a ɛkyerɛ sɛ Ahenni no wɔ hɔ ampa, sɛ ɛnte saa a, anka yɛn ankasa ntumi nni nkonim pii saa da!\nAhenni Asɛmpakafo De Wɔn Asɛm Kɔ Asɛnnibea\nAtemmufo bi a wɔwɔ asɛnnibea akɛse mu wɔ yɛn bere yi so anya adwene a na tete Mmarakyerɛfo Gamaliel wɔ no bi.\nYɛde Nokwaredi Gyina Onyankopɔn Nniso Nkutoo Akyi\nBiribi a wɔnhwɛ kwan amene ɔsɔretia a ɛte sɛ “asubɔnten” a wɔde aba Yehowa Adansefo so esiane sɛ wonnyina ɔfã biara wɔ amanyɔsɛm mu nti no.\nWɔperee sɛ Wobenya Ahofadi De Asom\nOnyankopɔn nkurɔfo apere sɛ wobenya hokwan a wɔde bedi mmara no so—Onyankopɔn Ahenni no mmara.


1 Samuel 28 | Intanɛt So Bible| Wiase Foforɔ Nkyerɛaseɛ\nSamuel Nhoma a Edi Kan 28:1-25\nSaul kohuu ɔkɔmfo bea bi wɔ En-Dor (1-25)\n28 Saa bere no, Filistifo boaboaa wɔn asraafodɔm ano sɛ wɔne Israel rekɔko.+ Enti Akis ka kyerɛɛ Dawid sɛ: “Wunim paa sɛ wo ne wo mmarima no nyinaa, ɛsɛ sɛ mobɛka me ho wɔ ɔko no mu.”+ 2 Ɛnna Dawid ka kyerɛɛ Akis sɛ: “Wo ara wunim nea w’akoa bɛyɛ.” Akis ka kyerɛɛ Dawid sɛ: “Ɛno nti me nso mɛyɛ wo m’awɛmfo so panyin.”*+ 3 Ná Samuel awu ama Israel nyinaa asu no, na na wɔasie no wɔ ne kurom Rama.+ Ná Saul nso atu akɔmfo ne asumanfo ase afi asaase no so.+ 4 Filistifo no boaboaa wɔn ho ano, na wɔkɔsoɛɛ Sunem.+ Enti Saul nso boaboaa Israel nyinaa ano, na wɔkɔsoɛɛ Gilboa.+ 5 Bere a Saul huu Filistifo dɔm no, ehu kaa no na ne koma tui papaapa.+ 6 Saul bisaa Yehowa anom asɛm,+ nanso Yehowa amfa ɔdae, Urim,*+ anaa adiyifo so amma no mmuae. 7 Afei Saul ka kyerɛɛ ne nkoa no sɛ: “Monkɔhwehwɛ ɔkɔmfo bea bi mma me,+ na menkɔ ne hɔ abisa.” Na ne nkoa no ka kyerɛɛ no sɛ: “Hwɛ, ɔkɔmfo bea bi wɔ En-Dor.”+ 8 Enti Saul sakraa ne ho hyɛɛ ntaade foforo, na ɔne ne mmarima no baanu siim kɔɔ ɔbea no nkyɛn anadwo. Ɛnna ɔka kyerɛɛ no sɛ: “Mesrɛ wo, yɛ nyankomade+ ma onipa a mɛbɔ ne din akyerɛ wo no mmra.” 9 Nanso ɔbea no ka kyerɛɛ no sɛ: “Wunim sɛ Saul atu akɔmfo ne asumanfo ase afi asaase yi so.+ Enti adɛn na worebesum me afiri* ama wɔakum me?”+ 10 Ɛnna Saul kaa no ntam wɔ Yehowa din mu sɛ: “Sɛ́ Yehowa te ase yi, obiara remmu wo fɔ wɔ asɛm yi mu!” 11 Afei ɔbea no bisae sɛ: “Hena na wopɛ sɛ mema ɔba?” Na ɔkae sɛ: “Ma Samuel mmra.” 12 Bere a ɔbea no huu “Samuel”*+ no, ofii ase teɛteɛɛm, na obisaa Saul sɛ: “Wone Saul na woadaadaa me yi?” 13 Ɛnna ɔhene ka kyerɛɛ no sɛ: “Nsuro. Dɛn na woahu?” Na ɔka kyerɛɛ Saul sɛ: “Mihu obi a ɔte sɛ onyame sɛ ofi asaase ase reba.” 14 Ɛhɔ ara na obisaa ɔbea no sɛ: “Ɔte dɛn?” Na ɔka kyerɛɛ no sɛ: “Ɛyɛ akwakoraa bi a ɔhyɛ ataade nsasin.”+ Ɛnna Saul hui sɛ ɛyɛ “Samuel,” na ɔbɔɔ ne mu ase kotow de n’anim butuw fam. 15 Na “Samuel” bisaa Saul sɛ: “Adɛn na woama wɔafrɛ me rebegyigye me?” Ɛnna Saul kae sɛ: “Me ho akyere me paa. Filistifo ne me reko, na Onyankopɔn nso apo me na ommua me bio; ɔmfa adiyifo anaa dae so nkasa nkyerɛ me.+ Ɛno nti na meresrɛ wo sɛ kyerɛ me nea menyɛ no.”+ 16 Ɛnna “Samuel” kae sɛ: “Sɛ Yehowa apo wo ma woabɛyɛ ne tamfo+ a, ɛnde worehwehwɛ m’akyi kwan ayɛ dɛn? 17 Nea Yehowa nam me so kae no, ɔbɛma aba mu; Yehowa behwim ahenni no afi wo nsam na ɔde ama wo yɔnko Dawid.+ 18 Woantie Yehowa nne, na n’abufuw a etia Amalek no nso, woanyɛ ho adwuma;+ ɛno nti na nnɛ Yehowa reyɛ wo saa yi. 19 Wo ne Israelfo nso, Yehowa de mo bɛhyɛ Filistifo nsa,+ na ɔkyena, wo+ ne wo mma+ bɛba abɛka me ho. Israel asraafo nso, Yehowa de wɔn bɛhyɛ Filistifo nsa.”+ 20 Ɛhɔ ara na “Samuel” asɛm no nti, Saul twa hwee fam, na osuroe papaapa. Afei nso, na ahoɔden bi nni ne mu, efisɛ da mu no nyinaa ne anadwo mu no nyinaa na onnidii. 21 Bere a ɔbea no baa Saul nkyɛn behui sɛ asɛm no ahaw no paa no, ɔbea no ka kyerɛɛ no sɛ: “Hwɛ, w’afenaa atie wo nne, na mede me nkwa* ato me nsam+ ayɛ nea wokae no. 22 Enti afei mesrɛ wo, tie w’afenaa nne na ma memfa paanoo kakra mmesi w’anim na di, na woanya ahoɔden de akɔ wo kwan.” 23 Nanso wampene, na ɔkae sɛ: “Merennidi.” Na ne nkoa ne ɔbea no srɛɛ no ara. Afei otiee wɔn, na ɔsɔre fii fam tenaa mpa so. 24 Ná ɔbea no wɔ nantwi ba kɛse bi wɔ fie hɔ. Enti ɔyɛɛ ntɛm kum no,* na ɔfaa esiam fɔtɔw de tõõ paanoo a mmɔkaw* nnim. 25 Ɔde maa Saul ne ne nkoa no na wodii. Ɛnna wɔsɔree, na anadwo no wosiim kɔe.+\n^ Nt., “mede wo besi me ti so ɔwɛmfo daa.”\n^ Anaa “me kra afiri.”\n^ Anaa “obi a wayɛ sɛ Samuel.”\n^ Anaa “de bɔɔ afɔre.”


1 Samuel 4 ASCB - Matej 4 CRO\n1Na nnipa a wɔwɔ Israel nyinaa tee nsɛm a ɛfiri Samuel hɔ.\nFilistifoɔ Fa Apam Adaka No\nSaa ɛberɛ no, na Israelfoɔ ne Filistifoɔ reko. Israelfoɔ akodɔm kyeree sraban wɔ Ebeneser ɛnna Filistifoɔ nso kyeree sraban wɔ Afek. 2Filistifoɔ no to hyɛɛ Israelfoɔ akodɔm no so, dii wɔn so nkonim, na wɔkumm nnipa mpemnan. 3Ɔko no baa awieeɛ, na Israel akodɔm sane kɔɔ wɔn sraban mu hɔ no, Israel mpanimfoɔ no bisaa sɛ, “Adɛn nti na Awurade ama yɛadi nkoguo ɛnnɛ yi wɔ Filistifoɔ anim yi? Momma yɛnkɔfa Awurade Apam Adaka no mfiri Silo. Sɛ yɛde kɔ ɔsa a, ɛbɛgye yɛn afiri yɛn atamfoɔ nsam.”\n4Enti, nnipa no somaa mmarima kɔɔ Silo, na wɔde Otumfoɔ Awurade a ɔte Kerubim ntam Apam Adaka no baeɛ. Saa ɛberɛ no na Eli mmammarima baanu Hofni ne Pinehas ka wɔn a wɔsoaa Onyankopɔn Apam Adaka no kɔɔ akono hɔ no ho.\n5Ɛberɛ a Israelfoɔ no hunuu sɛ wɔde Awurade Apam Adaka no reba nsraban no mu no, wɔn nyinaa bɔɔ ose maa asase wosoeɛ. 6Filistifoɔ no bisaa sɛ, “Ɛdeɛn na ɛrekɔ so yi? Ɛdeɛn osebɔ na ɛwɔ Hebrifoɔ sraban mu hɔ yi?”\nWɔtee sɛ Awurade Apam Adaka no na abɛduru sraban mu hɔ no, 7wɔsuroeɛ. Na wɔkaa sɛ, “Anyame no aba wɔn sraban mu hɔ. Ɛnneɛ, asɛm ato yɛn! Yɛnhyiaa asɛm a ɛte sei bi da. 8Hwan na ɔbɛgye yɛn afiri saa Israel anyame atumfoɔ yi nsam? Wɔne anyame a wɔde owu yadeɛ ahodoɔ nyinaa bi sɛee Misraimfoɔ, ɛberɛ a Israelfoɔ wɔ ɛserɛ so hɔ no. 9Monnyere mo ho, Filistifoɔ! Monnyina sɛ mmarima; anyɛ saa a, Hebrifoɔ no bɛfa mo nkoa sɛdeɛ wɔyɛɛ yɛn nkoa no.”\n10Enti, Filistifoɔ no koo anibereɛ so, dii Israelfoɔ no so bio. Wɔn a wɔkunkumm wɔn no dɔɔso. Israelfoɔ ɔpeduasa na wɔkunkumm wɔn ɛda no. Wɔn a wɔnyaa wɔn ti didii mu no dwane kɔɔ wɔn ntomadan mu. 11Wɔfaa Onyankopɔn Apam Adaka no, na wɔkunkumm Eli mmammarima baanu a wɔyɛ Hofni ne Pinehas no.\n12Ɛda no ara, ɔbarima bi firi Benyamin abusuakuo mu dwane firii akono hɔ bɛduruu Silo. Na watete ne ntadeɛ mu, de mfuturo ahura ne tiri mu, de kyerɛ nʼawerɛhoɔ. 13Na Eli retwɛn wɔ kwankyɛn baabi, pɛ sɛ ɔte ɔko no mu nsɛm, ɛfiri sɛ, na ne bo ntɔ ne yam koraa wɔ Onyankopɔn Apam Adaka no ho. Ɔbɔfoɔ no ba bɛkaa asɛm a asie no, wɔtee nteateamu bi wɔ kuro no mu nyinaa. 14Eli bisaa sɛ, “Saa nteateamu yi ase ne sɛn?”\nƆbɔfoɔ no yɛɛ ntɛm kɔɔ Eli, 15a na wadi mfeɛ aduɔkron nwɔtwe na nʼani afira no nkyɛn. 16Ɔka kyerɛɛ Eli sɛ, “Seesei ara na mefiri akono hɔ baeɛ. Nnɛ yi ara, na mewɔ hɔ.”\nEli bisaa sɛ, “Na ɛkɔsii sɛn?”\n17Ɔbɔfoɔ no buaa sɛ, “Israelfoɔ adi nkoguo. Israel akodɔm no mpem mpem atotɔ wɔ akono hɔ. Afei, wo mmammarima baanu a ɛyɛ Hofni ne Pinehas no nso wɔawuwu, na Onyankopɔn Apam Adaka no nso, wɔafa.”\n18Ɔbɔfoɔ no kaa Onyankopɔn Apam Adaka no ho asɛm ara pɛ, Eli firi akonnwa a ɔte so mu wɔ abɔntenpono ho no te hwee nʼakyi. Ne kɔn mu buiɛ, ɛfiri sɛ, na wabɔ akɔkoraa a ne mu nso yɛ duru. Na wadi Israel anim mfirinhyia aduanan.\n19Saa ɛberɛ no na nʼase baa a ɔyɛ Pinehas yere nyem a ɔreyɛ awoɔ. Ɔtee sɛ wɔafa Onyankopɔn Apam Adaka no, na nʼase ne ne kunu awuwuo no, awoɔ kaa no amonom hɔ. 20Ɔwuu wɔ awokoɔ mu, nanso ansa na ɔrebɛwu no, mmaa a wɔregye no awoɔ no kaa sɛ, “Nsuro woawo abarimaa.” Nanso, wammua wɔn na wankasa wɔn ho nso.\n21Ɔbesebesee nʼano too abarimaa no edin Ikabod, “Animuonyam no wɔ he, Israel animuonyam no asa,” ɛfiri sɛ, wɔafa Onyankopɔn Apam Adaka no na nʼase ne ne kunu nso awuwu. 22Ɔkaa sɛ, “Animuonyam afiri Israel mu, ɛfiri sɛ, wɔafa Onyankopɔn Apam Adaka no.”\nASCB : 1 Samuel 4


Yosua 15 | Intanɛt So Bible| Wiase Foforɔ Nkyerɛaseɛ\nYuda agyapade (1-12)\nKaleb babea nyaa asaase (13-19)\nYuda nkurow (20-63)\n15 Asaase a wɔbɔɔ ntonto de maa+ Yuda abusuakuw mu mmusua no, ɔhye no kɔfa Edom,+ Sina sare so, kosi Negeb anaafo. 2 Wɔn hye a ɛda anaafo no fi Nkyene Po* no ano noho,+ efi baabi a ɛpo no didi kɔ asaase mu a ani kyerɛ anaafo fam no. 3 Ɛkɔfa anaafo fam kɔ Akrabim koko+ so kosi Sina, na efi anaafo foro kɔfa Kades-Barnea+ twam kɔ Hesron, foro kɔfa Adar kɔntɔn kɔ Karka. 4 Afei etwam kɔ Asmon+ kɔfa Egypt Subon+ no ho, na ɔhye no ano kɔpem Ɛpo no.* Eyi ne wɔn hye a ɛda anaafo fam no. 5 Wɔn hye a ɛda apuei no nam Nkyene Po* no ano de kosi Yordan agya. Na atifi fam hye no fi baabi a ɛpo no didi kɔ asaase mu wɔ Yordan agya no.+ 6 Ɔhye no foro kɔfa Bet-Hogla+ twam kɔ Bet-Araba+ atifi, na ɛforo kɔ Ruben ba Bohan bo+ no ho. 7 Ɔhye no foro kɔfa Debir wɔ Akor Bon+ no mu,* na ɛdan kɔ atifi kodu Gilgal+ a ɛda Adumim koko anim wɔ subon no anaafo. Na ɔhye no twam kɔfa En-Semes+ nsu no ho kɔpem En-Rogel.+ 8 Ɔhye no foro kɔfa Hinom Ba Bon*+ no ano kosi Yebusi+ koko no nkyɛnmu wɔ anaafo, kyerɛ sɛ, Yerusalem.+ Na bepɔw a ani kyerɛ Hinom Bon no atɔe fam wɔ Refaim Bon no atifi fam tɔnn no, ɔhye no foro kɔ n’atifi. 9 Ɔhye no fi bepɔw no atifi kɔ Neftoa asuti ho,+ na efi hɔ kɔfa nkurow a ɛwɔ Efron Bepɔw so no ho; na ɛtoa so kɔ Baala, kyerɛ sɛ, Kiriat-Yearim.+ 10 Ɔhye no kɔntɔn fi Baala wɔ atɔe kɔfa Seir Bepɔw ho, na ɛkɔ atifi fam kɔfa Yearim Bepɔw ho, kyerɛ sɛ, Kesalon; na esian kɔfa Bet-Semes+ kɔ Timna.+ 11 Ɔhye no kɔfa Ekron+ koko no nkyɛnmu wɔ atifi fam, na efi hɔ kɔ Sikeron twam kɔ Baala Bepɔw ho, na efi hɔ kɔ Yabneel; ɔhye no kɔpem ɛpo no ano. 12 Atɔe fam hye no ne Ɛpo Kɛse* no mpoano.+ Eyi ne Yuda asefo hye ano nyinaa, sɛnea wɔn mmusua te. 13 Yefune ba Kaleb+ de, ɔmaa no asaase wɔ Yuda asefo mu sɛnea Yehowa ka kyerɛɛ Yosua no; ɛno ne Kiriat-Arba (ná Arba yɛ Anak agya). Saa kurow yi ara ne Hebron.+ 14 Na Kaleb tuu Anak mma+ baasa no fii hɔ, Sesai ne Ahiman ne Talmai,+ Anak asefo. 15 Ofi hɔ foro kɔɔ Debirfo so.+ (Kan no, na wɔfrɛ Debir sɛ Kiriat-Sefer.) 16 Afei Kaleb kae sɛ: “Ɔbarima a obetumi ako afa Kiriat-Sefer no, mede me babea Aksa bɛma no aware.” 17 Ɛnna Kaleb nua Kenas+ ba Otniel+ kɔko fae. Enti Kaleb de ne babea Aksa+ maa no waree. 18 Bere a Aksa rekɔ fie no, otutu guu ne kunu asom sɛ ommisa asaase mfi ne papa hɔ. Ɛnna Aksa si fii n’afurum no so.* Na Kaleb bisaa no sɛ: “Ɛdɛn na wopɛ?”+ 19 Na ɔka kyerɛɛ no sɛ: “Mepa wo kyɛw, hyira me. Woadi kan ama me asaase wɔ anaafo.* Fa Gulot-Maim* nso ma me ɛ.” Enti ɔde Gulot Atifi ne Gulot Anaafo maa no. 20 Eyi ne agyapade a wɔde maa Yuda abusuakuw no sɛnea wɔn mmusua te. 21 Yuda abusuakuw no nkurow a ɛda anaafo fam a ɛbɛn Edom hye so+ pɛɛ no ne: Kabseel, Eder, Yagua, 22 Kina, Dimona, Adada, 23 Kedes, Hasor, Yitnan, 24 Sif, Telem, Bealot, 25 Hasor-Hadata, ne Keriot-Hesron, kyerɛ sɛ, Hasor, 26 Amam, Sema, Molada,+ 27 Hasar-Gada, Hesmon, Bet-Pelet,+ 28 Hasar-Sual, Beer-Seba,+ Bisiotia, 29 Baala, Yim, Esem, 30 Eltolad, Kesil, Horma,+ 31 Siklag,+ Madmana, Sansana, 32 Lebaot, Silhim, Ain, ne Rimon;+ nkurow 29 ne ɛho nkuraa. 33 Sefela+ nso, nkurow a na ɛwɔ hɔ ne: Estaol, Sora,+ Asnah, 34 Sanoa, En-Ganim, Tapua, Enam, 35 Yamut, Adulam,+ Soko, Aseka,+ 36 Saaraim,+ Aditaim, ne Gedera, ne Gederotaim;* nkurow 14 ne ɛho nkuraa. 37 Senan, Hadasa, Migdal-Gad, 38 Dilean, Mispe, Yokteel, 39 Lakis,+ Boskat, Eglon, 40 Kabon, Lamam, Kitlis, 41 Gederot, Bet-Dagon, Naama, ne Makeda;+ nkurow 16 ne ɛho nkuraa. 42 Libna,+ Eter, Asan,+ 43 Yifta, Asnah, Nesib, 44 Keila, Aksib, ne Maresa; nkurow akron ne ɛho nkuraa. 45 Ekron ne ɛho nkurow ne nkuraa; 46 efi Ekron kɔ atɔe fam nsaase a ɛwɔ Asdod ne ɛho nkuraa nyinaa. 47 Asdod+ ne ɛho nkurow ne nkuraa; Gasa+ ne ɛho nkurow ne nkuraa, de kosi Egypt Subon no, ne Ɛpo Kɛse* no, ne ɛho mantam nyinaa.+ 48 Na bepɔw so nkurow Samir, Yatir,+ Soko, 49 Dana, Kiriat-Sanna, kyerɛ sɛ, Debir, 50 Anab, Estemo,+ Anim, 51 Gosen,+ Holon, Gilo;+ nkurow 11 ne ɛho nkuraa. 52 Arab, Duma, Esan, 53 Yanim, Bet-Tapua, Afeka, 54 Humta, Kiriat-Arba, kyerɛ sɛ, Hebron,+ ne Sior; nkurow akron ne ɛho nkuraa. 55 Maon,+ Karmel, Sif,+ Yuta, 56 Yesreel, Yokdeam, Sanoa, 57 Kain, Gibea, ne Timna;+ nkurow du ne ɛho nkuraa. 58 Halhul, Bet-Sur, Gedor, 59 Maarat, Bet-Anot, ne Eltekon; nkurow asia ne ɛho nkuraa. 60 Kiriat-Baal, kyerɛ sɛ, Kiriat-Yearim,+ ne Raba; nkurow abien ne ɛho nkuraa. 61 Sare so nkurow nso ne: Bet-Araba,+ Midin, Sekaka, 62 Nibsan, Nkyene Kurow, ne En-Gedi;+ nkurow asia ne ɛho nkuraa. 63 Na Yebusifo+ a na wɔte Yerusalem+ no de, Yudafo no antumi antu wɔn amfi hɔ;+ na Yebusifo ne Yudafo tenaa Yerusalem de besi nnɛ.\n^ Anaa “Asaasetraa.”\n^ Ebetumi nso akyerɛ, “Aksa bɔɔ ne nsam bere a ɔte afurum no so no.”\n^ Anaa “Negeb.”\n^ Ɛkyerɛ, “Asɛn (Nkankyee) a Nsu Wom.”\n^ Ebetumi nso akyerɛ, “Gedera ne ne nguammuw.”


Mmofra Ntetee: Nkamfo a Ɛfata Boa Ma Mmofra Yere Wɔn Ho\nKENKAN WƆ Afrikaans Albanian Amharic Arabic Armenian Bengali Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Iban Iloko Indonesian Italian Japanese Kannada Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Polish Portuguese Punjabi Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Urdu Vietnamese Xhosa Zulu\nNnipa bi ka sɛ nkamfoɔ biara nni hɔ a ɛsɛe mmofra. Ebinom nso se wokamfo abofra dodo a ɔbɛsɛe.\nNkamfoɔ deɛ ɛyɛ, nanso wobɛkamfo abofra a, hwɛ sɛ ɔbɛnya so mfaso. Wohwɛ a nkamfoɔ bɛn na ɛfata wo ba? Nea ɛwɔ he nso na ɛbɛtumi asɛe no? Nkamfoɔ bɛn na wo ba bɛtumi anya so mfasoɔ?\nYɛwɔ nkamfoɔ na yɛwɔ nkamfoɔ. Ma yɛnhwɛ bi:\nWokamfo wo ba ma no boro so a, ɔbɛsɛe. Awofo bi de nkamfoɔ a ɛmfata ma wɔn mma. Wɔn asɛm ara ne sɛ wɔpɛ sɛ mmofra no nya obu ma wɔn ho. Owura David Walsh kaa sɛ mmabun “ani ate paa, enti sɛ wode nkamfoɔ a ɛmfata ma wɔn a, wɔhu sɛ woredaadaa wɔn na wonka nokware. Ɛba saa a wɔrennye wo nni bio.” *\nSɛ ɔbɔ biribi mu mmɔden a, kamfo no. Fa no sɛ wo ba pɛ nneɛma adrɔdrɔ paa. Ɛba saa a, nea wobɛyɛ ara ne sɛ wobɛkamfo no ama wayere ne ho. Nanso sɛ woanhwɛ yie a, wobɛkamfo no araa ma ayɛ no sɛ gyama nneɛma a ɔtumi yɛ no yie nko ara na ɛsɛ sɛ ɔde n’adwene kɔ so. Anhwɛ a ɔrenha ne ho wɔ biribi foforo biara mu. Sɛ ɔhu sɛ ɔnyɛ adeɛ wɔ biribi foforo mu a, nea ɔbɛka ara ne sɛ, ‘Merenkɔyɛ mpo na m’anim agu ase. Kyerɛ ma mempɛ me baabi ntena!’\nƆmia n’ani yɛ biribi a, kamfo no. Ɛnyɛ biribi a abofra no bɔ ho mmɔden nko ara na ɛsɛ sɛ wokamfo no. Mmom sɛ ɔyere ne ho sɛ ɔbɛsua biribi anaa ɔbɛkwadare wom a, kamfo no. Woyɛ saa a ɛbɛma no ahu sɛ biribiara nni hɔ a ɔmia n’ani a ɔrentumi nyɛ. Nwoma a ɛne Letting Go With Love and Confidence kaa sɛ, sɛ mmofra hu sɛ “ɛgye animia na wɔatumi ayɛ biribi yie a, ɛda a nneɛma ankɔ yie mpo, wɔn abam remmu. Wɔbɛfa no sɛ ne nyinaa yɛ adesua.”\nKamfo ne mmɔdenbɔ, ɛnyɛ ne dom akyɛdeɛ nko ara. Sɛ wopɛ sɛ wokamfo wo ba a ɔpɛ adrɔdrɔ a, wobɛtumi aka sɛ, “Sɛ woredrɔ biribi a mehu sɛ woto bo ase yɛ no yie.” Ɛno bɛboa no akyɛn sɛ wobɛka sɛ, “Wonim adrɔdrɔ paa.” Ɛwom sɛ ne nyinaa yɛ nkamfoɔ deɛ, nanso woka sɛ ‘ɔnim adrɔdrɔ’ a, nea woreka akyerɛ no ara ne sɛ sɛ ɔntumi nyɛ biribi yie a, ɛnsɛ sɛ ɔbrɛ ne ho.\nSɛ wo ba mia n’ani sɛ ɔbɛyɛ biribi na wokamfo no a, na worekyerɛ no sɛ ɔbra yɛ ɔko, enti biribiara mu ɛsɛ sɛ ɔyere ne ho. Ɛno bɛtumi ama abofra no ahyɛ ne sapɔ mu nsuo na wasua nneɛma foforo.—Bible mu asɛm: Mmebusɛm 14:23.\nSɛ wo ba yɛ biribi na ankɔ yie a, ma no nhu sɛ ‘akyea na ɛmmuiɛ.’ Ma wo ba no nhu sɛ mfomso wɔ obiara ho, na nnipa pa mpo tumi di mfomso mpɛn pii. (Mmebusɛm 24:16) Nanso sɛ wɔfom a, wɔmma wɔn abam mmu; mmom wɔsua biribi fi mu. Wobɛyɛ dɛn aboa wo ba ama no ahu saa nokwasɛm yi?\nSɛnea yɛaka dada no, sɛ ɔyere ne ho sɛ ɔbɛyɛ biribi a, kamfo no. Ma yɛnyɛ mfatoho bi: Fa no sɛ wotaa ka kyerɛ sɛ wo ba sɛ, “Nkontaa deɛ, obiara nto wo.” Ɛnna da koro ɔkɔyɛɛ sɔhwɛ na ɔweeɛ. Anhwɛ a ɔbɛka sɛ ne dom akyɛdeɛ afi ne nsa, enti adɛn nti na ɛsɛ sɛ ɔha ne ho bio?\nSɛ wo ba rebɔ mmɔden sɛ ɔbɛyɛ biribi yie na wokamfo no a, ɛboa no. Ɛma ɔhu sɛ akyea koraa a ɛmmuiɛ, enti ɛnsɛ sɛ ɔma n’abam bu ntɛm. Mmom ɛsɛ sɛ ɔmia n’ani, na ɔsua biribi fi mu. Sɛ biribi na ankɔ yie a, ɔbɛhu nea ɔbɛyɛ ama nneɛma akɔ yie daakye.—Bible mu asɛm: Yakobo 3:2.\nƆdi mfomso a ka, mfa nwadawada. Wo ba di mfomso na woto wo bo ase ka ho asɛm a, ɛbɛboa no; ɛrempira no. Sɛ wotaa kamfo wo ba na sɛ da koro ɔdi mfomso na wotu ne fo a, ɔbɛgye atom. Afei nneɛma kɔ yie ma no a n’ani bɛgye, na wo nso w’ani bɛgye.—Bible mu asɛm: Mmebusɛm 13:4.\n^ nky. 8 Nwoma a asɛm no fi mu ne, No: Why Kids—of All Ages—Need to Hear It and Ways Parents Can Say It.\n“Ɔbrɛ biara mu wɔ mfasoɔ.”—Mmebusɛm 14:23.\n“Yɛn nyinaa di mfomsoɔ mprɛ pii.”—Yakobo 3:2.\n“Nsiyɛfoɔ kra deɛ, ɛbɛdɔ sradeɛ.”—Mmebusɛm 13:4.\nMA WONHU SƐ WƆBƐTUMI ASUA NNEƐMA FOFORO\nBible ma yɛhu sɛ nnipa bi wɔ hɔ a kan no, na ɛyɛ wɔn sɛ wɔrentumi nyɛ nneɛma bi, nanso akyiri yi wɔtumi suaeɛ. Mose sei, Onyankopɔn somaa no Egypt hene tirimɔdenfo bi nkyɛn. Nanso ɛhu kaa no, na ɔkaa sɛ: “M’ano nte.” (Exodus 4:10) Yeremia nso, bere a Onyankopɔn de asɛm bi somaa no no, ɔkaa sɛ: ‘Mennim kasa, meyɛ abɔfra.’ (Yeremia 1:6) Akyiri yi, Mose ne Yeremia nyinaa tumi yɛɛ adwuma a wɔde hyɛɛ wɔn nsa no ma ɛyɛɛ nwonwa.\nDɛn na yɛsua fi mu? Sɛ wo ba wɔ adom akyɛdeɛ bi a, ɛno nkyerɛ sɛ ɔntumi nsua biribi foforo biara bio. Sɛ ɔrebɔ mmɔden sɛ ɔbɛyɛ biribi na wokamfo no bɔ n’aba so a, nkakrankakra ɔbɛyɛ adeɛ ama wo ho adwiri wo. Ebia ɔnnye nni mpo sɛ ɔno na ɔyɛeɛ.\nText Baabi a wubetumi atwe nneɛma akenkan NYAN! November 2015 | Enti Nyamesom Regu?\nNteɛso Afa He?


Sɛnea Onyankopɔn Te | Nea Bible No Ka\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Shona Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Zulu\nSɛnea Onyankopɔn Te\nNipadua bɛn na Onyankopɔn wɔ?\n“Onyankopɔn yɛ Honhom.”—Yohane 4:24.\nBible ka Onyankopɔn ho asɛm sɛ ɔyɛ honhom. (2 Korintofo 3:17) Ne saa nti, ɔkorɔn sen yɛn koraa, na yɛrentumi mfa yɛn adwene mmu sɛnea ɔte. 1 Timoteo 1:17 ka sɛ, ɔyɛ “mmeresanten Hene a ɔmporɔw na wonhu no.” Bible ka bio sɛ: “Obiara nhuu Onyankopɔn da.”—1 Yohane 4:12.\nYɛn Bɔfo no korɔn araa ma yɛrentumi ntwa sɛnea ɔte ho mfonini wɔ yɛn adwene mu. Yesaia 40:18 ka sɛ: “Hena ho na mubetumi de Onyankopɔn atoto, na dɛn na mode besusuw no?” Na yɛrentumi mfa amansan a ɛyɛ nwonwa yi mpo ntoto ade nyinaa so Tumfoɔ no ho koraa.—Yesaia 40:22, 26.\nNanso, abɔfo tumi hu Onyankopɔn na mpo wotumi ne no kasa anim-ne-anim. Ɔkwan bɛn so? Efisɛ wɔn nso yɛ ahonhom, na wɔn nyinaa te ɔsoro. (1 Ahene 22:21; Hebrifo 1:7) Yesu Kristo kaa abɔfo yi ho asɛm sɛ: “Wohu m’Agya a ɔwɔ soro no anim daa.”—Mateo 18:10.\nSo Onyankopɔn wɔ baabiara?\n“Enti mommɔ mpae sɛ: ‘Yɛn Agya a wowɔ soro, wo din ho ntew.’”—Mateo 6:9.\nBible no nkyerɛkyerɛ sɛ Onyankopɔn wɔ baabiara wɔ bere biara mu, anaasɛ ɔyɛ honhom bi kɛkɛ a onni nipasu. Mmom sɛnea Yesu nsɛm a ɛwɔ Mateo 6:9 ne 18:10 kyerɛ no, Onyankopɔn yɛ obi ankasa—ɔyɛ “Agya”—na ɔte soro, wɔ ne “tenabea hɔ.”—1 Ahene 8:43.\nAka kakra ma Yesu awu no, ɔkae sɛ: “Merefi wiase akɔ Agya no nkyɛn.” (Yohane 16:28) Bere a Kristo wui wɔ honam mu na onyanee wɔ honhom mu akyi no, “ɔkɔɔ ɔsoro ankasa sɛ afei ɔrekoyi ne ho adi Onyankopɔn anim.”—Hebrifo 9:24.\nOnyankopɔn ho nokwasɛm ahorow yi ho hia. Dɛn ntia? Ade biako ne sɛ, esiane sɛ Onyankopɔn yɛ obi ankasa nti, yebetumi asua ne ho ade na yɛabɛn no. (Yakobo 4:8) Nea ɛka ho bio no, nokware a ɛfa Onyankopɔn ho no bɔ yɛn ho ban fi atoro som te sɛ ahoni ne nneɛma a nkwa nni mu a wɔsom wɔn no ho. 1 Yohane 5:21 ka sɛ, “Mma nkumaa, monhwɛ mo ho yiye wɔ ahoni ho.”\nƆkwan bɛn so na Onyankopɔn bɔɔ nnipa wɔ ne suban so?\n“Onyankopɔn bɔɔ onipa wɔ ne suban so, Onyankopɔn suban so na ɔbɔɔ no; ɔbarima ne ɔbea na ɔbɔɔ wɔn.”—Genesis 1:27.\nSɛ́ nnipa no, yetumi da Onyankopɔn su ahorow te sɛ ɔdɔ, atɛntrenee, ne nyansa adi. Nokwarem no, Bible ka sɛ: “Munsuasua Onyankopɔn sɛ mma adɔfo, na monkɔ so nnantew ɔdɔ mu.”—Efesofo 5:1, 2.\nAfei nso Onyankopɔn de yɛn pɛ ama yɛn ma enti yetumi paw nea ɛteɛ, na yetumi da ɔdɔ adi kyerɛ afoforo wɔ akwan pii so. (1 Korintofo 13:4-7) Bio nso yetumi bɔ yɛn tirim yɛ nneɛma, yɛkyerɛ nneɛma a ɛyɛ fɛ ho anigye, na abɔde a atwa yɛn ho ahyia wɔ wiase no nso ma yɛn ho tumi dwiriw yɛn. Nea ɛsen saa no, wɔde honhom fam nneɛma ho akɔnnɔ, a ɛne sɛ yebesua yɛn Bɔfo ne n’apɛde ho ade no, bɔɔ yɛn.—Mateo 5:3.\nSɛnea Bible mu nokware betumi aboa wo. Dodow a yesua Onyankopɔn ho ade na yesuasua no no, dodow no ara na yɛtena ase ma ɛne n’apɛde hyia. Ne saa nti, yenya anigye, abotɔyam ankasa, asomdwoe ne akomatɔyam wɔ asetena mu. (Yesaia 48:17, 18) Yiw, Onyankopɔn nim sɛ ne su ahorow a ɛsom bo no ka nnipa koma, na ɛtwe nnipa komapafo bɛn no, na ɛma wɔnantew ɔkwan a ɛkɔ daa nkwa mu no so.—Yohane 6:44; 17:3.


Mepɛ Sɛ Mikogye M’ani. Mimmisa M’awofo Anaa? | Mmabun\nKENKAN WƆ Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bashkir Brazilian Sign Language Bulgarian Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gun Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Isoko Italian Japanese Kinyarwanda Kirundi Korean Latvian Lingala Lithuanian Luganda Macedonian Malagasy Malay Malayalam Maltese Moore Myanmar Norwegian Ossetian Papiamento (Curaçao) Polish Portuguese Portuguese (Portugal) Romanian Russian Samoan Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Tswana Turkish Turkmen Twi Ukrainian Umbundu Vietnamese Xhosa Yoruba Zulu\nTwa nsɛm a edidi so yi ho mfoni:\nAnka wopɛ sɛ wokɔ apontow bi ase, nanso wuntumi nhu sɛ w’awofo bɛma woakɔ anaa wɔremma wonkɔ. Nsɛm yi mu nea ɛwɔ he na wobɛpaw?\nNKƆSRƐ KWAN NA KƆ\nNKƆSRƐ KWAN NA TENA WO BAABI\nBISA WƆN HWƐ SƐ WƆBƐMA WO KWAN ANAA\n1. NKƆSRƐ KWAN NA KƆ\nNea enti a ebia wobɛpaw wei: Ebia wopɛ sɛ wosɔ wo nnamfo ani na woma wɔte nka sɛ wonhyɛ obi ase. Anaa ebia wote nka sɛ wunim pii sen w’awofo anaa wonhyɛ da mmu wɔn gyinaesi papa.—Mmebusɛm 14:18.\nNea ebefi mu aba: Ebia wo nnamfo ani begye wo ho nanso wobehu sɛ woyɛ ɔdaadaafo. Wobehu sɛ, sɛ woatumi adaadaa w’awofo de a, ɛnde wubetumi nso adaadaa wɔn. Sɛ w’awofo hu sɛ woadaadaa wɔn a, wɔbɛte nka sɛ woadi wɔn huammɔ na ɛbɛyɛ wɔn yaw, enti wɔn nso bɛtew ahofadi a wɔde ama wo no so!—Mmebusɛm 12:15.\n2. NKƆSRƐ KWAN NA TENA WO BAABI\nNea enti a ebia wobɛpaw: Wususuw apontow no ho yiye na wuhu sɛ nea ɛbɛkɔ so wɔ hɔ no ne wo gyidi nhyia, anaa nnipa a wɔbɛba ase no nni suban pa. (1 Korintofo 15:33; Filipifo 4:8) Ebi nso a na wopɛ sɛ wokɔ nanso wunni akokoduru a wode bɛka ho asɛm akyerɛ w’awofo.\nNea ebefi mu aba: Sɛ nim a wunim sɛ worennya adepa biara mfi apontow no mu nti na worenkɔ a, ɛbɛma woanya ahotoso de akyerɛ mu akyerɛ wo nnamfo no. Nanso sɛ woankɔ apontow no esiane sɛ woannya akokoduru ammisa w’awofo a, ebewie ase no, na wote fie redi awerɛhow rekeka sɛ wo de, yɛmma wo kwan mma wunnye w’ani.\n3. BISA WƆN HWƐ SƐ WƆBƐMA WO KWAN ANAA\nNea enti a ebia wobɛpaw wei: Wugye tom sɛ w’awofo wɔ wo so tumi na wubu wɔn gyinaesi biara. (Kolosefo 3:20) Wodɔ w’awofo na wunim sɛ, sɛ wofa wɔn akyi yɛ biribi a wobedi awerɛhow. (Mmebusɛm 10:1) Afei nso, wubetumi anya kwan akyerɛkyerɛ nsɛm mu akyerɛ w’awofo.\nNea ebefi mu aba: W’awofo bɛte nka sɛ wodɔ wɔn, na wubu wɔn nso. Na sɛ wohu sɛ w’adesrɛde no tɔ asom a, wɔbɛpene so.\nNea Ɛbɛma Awofo Aka Dabi\nW’awofo ayɛ sɛ bammɔfo a wɔbɔ asuguarefo ho ban; osuahu a wɔanya wɔ abrabɔ mu nti, wotumi hu nneɛma a ebetumi ayɛ asiane ama wo\nYebetumi de mfatoho yi akyerɛkyerɛ mu: Sɛ yɛma wo kwan sɛ paw baabi a wubeguare nsu a, sɛ́ anka wobɛpaw baabi a wɔhwɛ bɔ nkurɔfo a wɔreguare no ho ban? Adɛn ntia? Efisɛ sɛ woregye w’ani wɔ nsu mu a, ɛbɛyɛ den sɛ wubehu baabi a asiane wɔ. Nanso wɔn a wɔbɔ nnipa a wɔreguare nsu mu ho ban no de, baabi a wɔwɔ no, ɛma wohu asiane ntɛm. Saa ara nso na esiane sɛ w’awofo wɔ nimdeɛ ne suahu pii nti, wotumi hu asiane ahorow bi a worenhu. W’awofo te sɛ wɔn a wɔbɔ nnipa a wɔreguare nsu mu ho ban, ɛnyɛ nea esi wɔn ani so ne sɛ wɔbɛsɛe w’anigye, mmom wɔpɛ sɛ wɔboa wo ma wokwati asiane ahorow a ebetumi apira wo.\nAde foforo nso ni: Nea w’awofo pɛ pa ara ne sɛ wɔbɛbɔ wo ho ban. W’awofo dɔ wo enti sɛ wohu sɛ biribi bɛboa wo a, wɔbɛpene so ama woayɛ nanso sɛ wohu sɛ ɛremmoa wo a, wɔrempene so. Sɛ wosrɛ kwan fi w’awofo nkyɛn a, wɔn nso bɔ ho nkɔmmɔ hwɛ sɛ wɔbɛpene so anaa. Wei ma wotumi gye nea ebefi mu aba biara tom. Sɛ w’awofo behu sɛ nea worebisa no renkɔfa asiane biara mmrɛ wo a, ɛnde wɔbɛma wo kwan ama woakɔ.\nNea Woyɛ a Ɛbɛma W’awofo Ayɛ W’abisade Ama Wo\nKa nokware: Bisa wo ho sɛ: ‘Adɛn nti koraa na mepɛ sɛ mekɔ? M’ani na egye nea ɛbɛkɔ so no ho nti, anaa mepɛ sɛ mesɔ me nnamfo ani kɛkɛ? Ebia wɔn a wɔbɛba no, m’ani gye obi ho wɔ mu nti na mepɛ sɛ mekɔ anaa?’ Afei, ka mu nokware kyerɛ w’awofo. Wɔayɛ sɛ wo pɛn, enti wonim wo yiye. Sɛnea ɛte biara wobehu nea enti a wopɛ sɛ wokɔ. Wɔn ani begye sɛ wokaa nokware, na wo nso wubenya wɔn nyansa so mfaso. (Mmebusɛm 7:1, 2) Ɔkwan foforo so no, sɛ woanka nokware ankyerɛ wɔn a, wɔrennye wo nni bio na ɛbɛyɛ den sɛ bere foforo wɔbɛpene biribi so ama wo.\nPɛ bere a ɛfata: Sɛ wuhu sɛ w’awofo fi adwuma aba anaasɛ wɔn adwene wɔ nneɛma foforo so a, ɛnyɛ saa bere no na ɛsɛ sɛ wode w’abisade koguan wɔn ho. Kɔ wɔn nkyɛn bere a nneɛma pii ngu wɔn so. Nanso ntenatena hɔ mma nneɛma nka akyi ansa na awiei koraa no wode w’abisade akɔto wɔn anim. W’awofo ani rennye ho sɛ wɔbɛpere wɔn ho asi gyinae. Enti worepɛ biribi a, ɛyɛ a bisa no ntɛm, na wonnya bere pii mfa nsusuw ho.\nW’abisade no: Ma wo nsɛm mu nna hɔ. Kyerɛkyerɛ dekode pɔtee a wopɛ sɛ wɔyɛ ma wo no mu. Ɛyɛ a awofo ani nnye mmuae bi a ɛtete sei ho: “Minnim,” titiriw bere a wɔabisa wo sɛ: “Henanom na wɔbɛba bi?” “Enti ɔpanyin bi a biribi nkɔ yiye a, obetumi ateɛ no bɛba bi?” anaa “Bere bɛn na wobɛba fie?”\nAdwene a ɛsɛ sɛ wunya: Nnya adwene sɛ w’awofo tan wo. Mmom hu wɔn sɛ wo ne wɔn nyinaa yɛ kuw baako mufo—efisɛ yɛbɛka pa ara, saa na ɛte. Sɛ wubu w’awofo sɛ wo nnamfo a, wo ne wɔn remfa nsi ani, na saa ara nso na wɔn nso ne wo bedi no yiye.\nGye w’awofo gyinaesi tom na ma wonhu sɛ wubu wɔn. Woyɛ saa a ɛbɛkyerɛ sɛ wo ho akokwaw. Wei bɛma wɔn nso de obu ama wo. Sɛ ɛba saa na bere foforo woresrɛ kwan akɔ baabi a, ɛbɛyɛ mmerɛw sɛ wɔbɛpene so.\nShare Share Adɛn Nti Na M’awofo Mma Kwan Mma Minnye M’ani Koraa?


Dɛn na Ɛde Yɛn Bepuee Ha? Tie Nea Genesis Nhoma no Wɔ Ka\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Tatar Thai Tigrinya Tsonga Tswana Turkish Twi Ukrainian Uruund Vietnamese Wayuunaiki Xhosa Yoruba Zulu\nDɛn na Ɛde Yɛn Bepuee Ha?\nBible nhoma a edi kan Genesis ma yehu nea ɛyɛe a wiase yi bae. Ɛka no tiaa sɛ: “Mfiase no Onyankopɔn bɔɔ ɔsoro ne asase.” (Genesis 1:1) Onyankopɔn bɔɔ nnua ne mmoa wiei no, ɔbɔɔ nnipa baanu a wodi kan, Adam ne Hawa. Wammɔ nnipa te sɛ mmoa, efisɛ nnipa wɔ Onyankopɔn suban no bi, na emu bi ne sɛ yetumi yɛ nea yɛpɛ a obiara nhyɛ yɛn. Enti biribiara a Adam ne Hawa bɛyɛ no, na ɛho asɛm da wɔn ara so. Sɛ wotiee Onyankopɔn asɛm a, anka wobenya hokwan aboa ama Onyankopɔn atirimpɔw aba mu, efisɛ anka wɔbɛwo mma a bɔne nni wɔn ho ma wɔn nyinaa de asomdwoe ne anigye atena asase so daa.\nNanso ɔbɔfo bi faa kwan bi so maa nnipa yɛɛ nea ɔno ɔbɔfo no pɛ. Enti ɔbɛyɛɛ Satan, kyerɛ sɛ, “Ɔsɔretiafo.” Ɔnam ɔwɔ so kasa kyerɛɛ Hawa, na ɔdaadaa no ka kyerɛɛ no sɛ, sɛ ɔtew ne ho fi Onyankopɔn ho a, ebesi no yiye. Adam ne Hawa tiee Satan, enti wɔtew wɔn ho fii wɔn Bɔfo no ho. Esiane sɛ yɛn awofo a wodi kan no ansi gyinae pa nti, daa nkwa bɔɔ wɔn, na wɔde bɔne ne owu abewie yɛn nyinaa so ma yegye yɛn ho a ɛnyɛ yiye.\nƐbaa saa no, ntɛm pa ara na Onyankopɔn kae sɛ obesiesie saa awerɛhosɛm no na wama Adam asefo atumi anya daa nkwa. Onyankopɔn hyɛɛ nkɔm sɛ ‘aseni’ anaa onipa titiriw bi bɛba abɛsɛe Satan na wayi amanehunu a Satan ne Adam ne Hawa akɔfa aba no nyinaa afi hɔ. (Genesis 3:15) Hena na na ɔbɛyɛ saa ‘aseni’ no? Ɛno de, na ɛbɛyɛ daakye asɛm.\nSaa bere no nyinaa, na Satan gu so rebɔ mmɔden biara sɛ ɔbɛsɛe Onyankopɔn atirimpɔw no. Ankyɛ na bɔne ne amumɔyɛsɛm tuu atese. Onyankopɔn yɛɛ n’adwene sɛ ɔde nsuyiri bɛsɛe abɔnefo. Ɔka kyerɛɛ Noa sɛ ɔnyɛ adaka kɛse bi mfa nnye ɔne ne fiefo nkwa; Onyankopɔn kyerɛɛ no mmoa bi nso a ɛsɛ sɛ ɔde wɔn kɔ adaka no mu.\nNsuyiri no akyi no, edii afe ansa na Noa ne ne fiefo resi afi adaka no mu, na na asase no so atew nwann. Nanso na ‘aseni’ no nnya mmae.\n—Nsɛm yi fi Genesis ti 1-11; Yuda 6, 14, 15; Adiyisɛm 12:9.


Koterɛ Nkasɛɛ-Nkasɛɛ | Wɔbɔe Anaa?\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Yoruba Zulu\nKOTERƐ bi wɔ Australia a ne ho yɛ nkasɛɛ-nkasɛɛ (Moloch horridus). Saa koterɛ yi twetwe nsuo fi bosuo, mframa, ne anwea a afɔ mu. Afei nsuo no nenam ne wedeɛ mu kɔpue n’anom ma ɔnom. Ɔyɛ dɛn yɛ wei nyinaa? Ne nyinaa fi ne wedeɛ.\nNsuo fa koterɛ no wedeɛ mu kɔ ntokuru no mu kɔpue n’anom\nSusu ho: Koterɛ yi wedeɛ yɛ apɔapɔ. Nyansahufo kyerɛ sɛ sɛ bosuo gu aboa no so a, ɛtenetene kɔgu ntokuru bi mu wɔ ne wedeɛ mu. Akwan nketenkete bi wɔ ntokuru yi mu a ɛkɔpue koterɛ no anom.\nƐyɛ dɛn koraa na koterɛ yi twe nsuo fa ne nan mu kɔ ne wedeɛ mu kɔpue n’anom a ɛnwunu ngu fam? Sɛ aboa yi nam baabi a afɔ a, ɔyɛ dɛn de ne yafunu twe nsuo kɔ ne wedeɛ mu?\nNyansahufo ahu biribi wɔ aboa yi ho a ɛboa ma ɔyɛ saa. Wɔkyerɛ sɛ ntokuru a ɛwɔ ne wedeɛ mu no toatoam ara kɔpue n’anom. Sɛnea ntokuru no teɛ nti, nsuo tumi foro fi fam ba aboa no wedeɛ mu. Enti ɔkwan bi so no, koterɛ yi wedeɛ te sɛ sapɔ a ɛnonom nsuo.\nAwuraa Janine Benyus da kuo bi a ɛde Biomimicry Institute ano. Ɔkaa sɛ mfiridwuma ho animdefo bɛtumi ahwɛ sɛnea koterɛ yi twetwe nsuo no asua biribi afi mu. Wɔbɛtumi ahwɛ so ayɛ afidie a ɛbɛma adan mu mframa ayɛ wesee na ɛmu ayɛ nwunu. Bio nso ɛbɛtumi aboa ma wɔanya nsupa ama ɔmanfo anom.\nWosusu ho sɛn? Dwuma a koterɛ yi wedeɛ di no nam adannandi so na ɛbae, anaa obi na ɔbɔe?